title: Previntive maatregels foar Keningsdei Ljouwert

maintext:
De gemeente Ljouwert komt foar Keningsdei mei previntive maatregels om komst fan de ferwachte 100.000 besikers yn goede banen te lieden. Der binne spulregels foar de frijmerk en hûsregels foar it sintrum. It iepenbier ferfier hat in oanpaste tsjinstregeling en der binne ferkearsmaatregels naam.
It sintrum is oant fiif oere middeis ticht foar ferkear. Foar it ôffal stean op fiif lokaasjes yn de stêd ekstra grutte konteners. Besikers kinne by winkels, hoarekagelegenheden en supermerken yn de stêd programmaboekjes mei in plattegrûn krije. Foar de lêste ynformaasje kinne jo op mooileeuwarden.nl sjen.


title: Auto op kop yn sleat by Nijetrine, bestjoerder ferwûne

maintext:
By in ûngelok by Nijetrijne is tiisdeitejûn in ferwûne fallen. De bestjoerder ried mei syn auto op de Pieter Stuyvesantweg. Dêr ried de automobilist de berm yn, klapte oer in ôfrastering en kaam mei de auto op de kop yn de sleat telâne.
De persoan is der troch de brânwacht út helle. Hy of sy is oerdroegen oan ambulânsepersoniel. Oer de ferwûningen is noch neat bekend.

fasttext_language: fy


title: Lokale Omrop Kanaal 30 folslein yn it nij

maintext:
Yn earste ynstânsje seagen se in ferhuzing hielendal net sitten, mar yntusken tinke se dêr hiel oars oer: lokale omrop RTV Kanaal 30 yn Burgum.
RTV Kanaal 30 siet yn jongereinsintrum Kiehool, mar moast dêr út omdat de gemeente dy lokaasje ferkocht. As nij plak jildt no it bûten Glinstra State. Sneontemoarn waard dêr de nije studio iepene troch twa wethâlders fan de gemeente Tytsjerksteradiel en Achtkarspelen, dêr't programma's foar makke wurde. By de iepening fan de nije útstjoerlokaasje makke it bestjoer ek bekend dat de lokale omrop bestjoerlik en ynhâldlik mear gearwurkje sil mei RTV NOF, de streekomrop fan Dongeradiel, Dantumadiel en Kollumerlân.
"Wy fine dat wy as lokale omrop hiel belangryk binne yn dizze tiid. Lokale omrop hat each foar it lytse en direkte nijs foar ús omjouwing. Twitter en Facebook soargje faak foar de flotte fersprieding fan nijsfeiten, mar wy wolle der ek graach 'duiding' by jaan," seit foarsitter Lutske van der Wal fan RTV Kanaal 30.


title: Fiif Fryske nominaasjes foar Komplimint Oarlochsmonumint

maintext:
It Fredesmonumint yn Ealahuzen, it Monumint foar Jan Eisinga op De Gordyk, it Monuminteplein yn Koarnwertersân, it Grêfmonumint foar Richard Jung yn Sint-Jânsgea en it Oarlochsmonumint yn De Pein. Dat binne de fiif nominearren foar it Komplimint foar in Oarlochsmonumint 2018. Dit is in inisjatyf fan de provinsje en it Nasjonaal Komité 4 en 5 maaie, yn oparbeidzjen mei Stichting Erfgoed en Publiek.
De priis wurdt op 24 april útrikt yn Beetstersweach. De sjuery sjocht ûnder oare hoe't it monumint 'libjend' hâlden wurdt en der wurdt sjoen nei de wize fan behear en behâld. Omrop Fryslân makket koarte fideoportretten fan de nominearren, en stjoert dy tusken 16 en 20 april út.


title: 'Muzykdyk' by Jelsum wurdt dizze wike oanpast

maintext:
De no al ferneamde 'muzykdyk' by Jelsum wurdt dizze wike noch oanpast. Dat lit deputearre Sietske Poepjes witte.
"It hat in learmomint foar ús west," leit de deputearre út. "It wie net in folslein sukses. As we dit yn it foar witten hienen, hienen we dit net sa dien. Mar we ha in prachtich folksliet en technysk wurke it perfekt. En der binne ek minsken dy't der wol fan genoaten ha. Wêr't ik bot fan skrokken bin, is dat minsken achterstefoaren op de dyk riden ha. Dat kin absolút net, dat is gekkewurk."
Oan de ein fan de wike moatte de ribbels folslein fuort wêze. Oant dy tiid wurdt tocht oan maatregels om it lûd, dat fan de dyk komt, te beheinen. Te tinken falt oan it nachts ôfsluten fan de baan mei de ribbels.
Auto's dy't oer it nije stik dyk ride, hearre in part fan it Frysk folksliet. Omwenners binne hjiroer net te sprekken. Se fine dat de dyk tefolle leven makket. Earder sei Poepjes dat se derfan skrokken is en dat se it sneu fynt foar de omwenners. Nei oerlis moandeitemiddei is besletten it stik muzykdyk fuort te heljen.


title: Trije auto's botse opinoar yn Drachten

maintext: Trije auto's binne moandeitemoarn opinoar botst op de Noarderdwersfeart yn Drachten. Ien fan de bestjoerders is troch ambulânsemeiwurkers behannele. Fierders wie der benammen blikskea. De dyk hat tydlik ticht west. De oarsaak fan it ûngelok is noch net dúdlik.


title: Aksje foar de Fryske readbûnte kij

maintext:
Der binne tsientallen ideeën foar it behâlden fan de Fryske readbûnte kij. Al sûnt de midsiuwen rinne dizze kij yn de Fryske greide, mar no binne der noch mar fjouwerhûndert fan oer. De Stichting Roodbont Fries Vee makket him grutte soargen. Dêrom hat Omrop Fryslân kreativelingen oproppen om mei ideeën te kommen foar it behâld fan dit stikje libjend erfgoed.
Tsiis, fleis en in beleefsintrum
"As bisten harren nut ferlieze, dan stjerre se út", seit Herman van Vliet. Hy is hobbyboer en hat in foodtruck: 'Lekkere Trek'. Dêrmei ferkeapet er iten foar in earlike priis, om âlde rassen te stypjen. Hy ferkeapet al fiif jier hamburgers mei inkeld fleis fan Fryske readbûnte kij en tinkt dat dit wolris de oplossing wêze kin foar it probleem.
Ek tsiisboer Jorrit Haantjes fynt dat we it yn de itenskant sykje moatte. "In soarte fan tsiis fan molke fan de readbûnte kij. As we dêr in earlike priis oan hingje, dan is it foar boeren folle oantrekliker om dizze kij te hâlden." Hy wit dat minsken best wol wat mear betelje wolle, as der in goed doel oan hinget.
Byldzjend keunstner Ids Willemsma syn idee hat neat te krijen mei iten. Hy wol in fok- en beleefsintrum kreëarje: in pleats mei in stik lân. Yn dit sintrum moat alles barre om it ras te behâlden.
Noch net genôch
Ha jo ek sa'n kij-goed plan om dizze readbûnte kij te behâlden foar Fryslân en foar de wrâld? Mail fryslanhjoed@omropfryslan.nl mei jo idee om dizze kij te rêden. Yn gearwurking mei jo, reklameman Wytze Visser en de Stichting Behoud Roodbont Friese Vee sille wy mei de bêste ideeën oan de slach.


title: Nyck de Vries pakt earste poadiumplak fan it seizoen

maintext:
Formule 2 koereur Nyck de Vries fan Twellingea hat snein syn earste poadiumplak fan dit seizoen pakt. De Fries pakte yn de sprintrace yn Azerbeidzjan it tredde plak. In tige goeie prestaasje om't De Vries as fjirtjinde oan de start ferskine mocht. Dit minne startplak krige er trochdat er sneon yn de haadrace troch in stjoerflater útfoel, en dus gjin punten helle.
Al fuort by de start wie De Vries goed fuort, en koe er tsjinstanners ynhelje. De oerwinning yn Baku gie nei de Ingelsman George Russell en de Brazilliaan Sergio Sette Camara waard twadde.


title: Kollum: "Offaloarloch"

maintext:
"De flagge gong út yn Grinslân doe't ôfrûne wike bekend makke waard dat de gaskraan definityf ticht giet. Deskundigen sprutsen fan in 'histoaryske oerwinning' fan de Grinslanners. Nei in jierrenlange striid lûke se dêr dan dochs oan it langste ein. Net allinnich in oerwinning foar al dy minsken dy't dêr wenje en lêst ha fan ierdbevings, mar ek foar de natoer. En op dat mêd is der nóch in wichtige striid dy't wy winne moatte. Nammentlik de striid tsjin it plastic.
Yn de ôfrûne fyftich jier is it gebrûk fan plastic oer de hiele wrâld fertweintichfâldige. De ferwachting is dat dit de kommende tweintich jier nochris ferdûbelje sil. Yn 2013 waard der mar leafst 299 miljoen ton plastic makke. In tredde dêrfan belânet úteinlik yn de natoer, en dan benammen yn oseanen. Neffens eksperts sit der yn 2050 mear plastic yn ús oseanen as fisk.
Lêstendeis mocht ik Rudy Folkersma en Jan Jager ynterviewe. Beide manlju binne lektor Circular Plastics by NHL Stenden Hegeskoalle. Sy dogge ûndersyk nei hoe't wy plastic sa goed as mooglik recycleje kinne. Want plastic is in prachtich recycle-produkt fine beide hearen. "Iedereen krijgt een nare bijsmaak van het woord 'plastic', maar het is een fantastiche grondstof voor een nieuw product." Ast it mar sa goed mooglik skiedst.
Ha, tocht ik wylst ik mei de beide manlju oan tafel siet, dat skiede dogge wy yn Smellingerlân. As iennichste gemeente yn Fryslân sammelje wy ús plastic apart yn. Dus njonken in kliko foar âld papier en grienôffal ha wy ek in kliko foar plastic. Of eins net in kliko, mar in plastic pûde. Ien kear yn de safolle tiid kinne we dy sekken by de dyk lizze en dan wurde se ophelle. Of do bringst se sels nei in ekoparkje, dêr't spesjale plastic ynsammelkonteners stean.
Ik moat sizze: dat plastic skieden giet by my thús as in tyt. Njonken plastic mei der ek kartonnen ferpakkingen en blikjes yn. Ast dat in bytsje braaf dochst, besparrest flink op it ôffal dat yn de grize kliko belânet. Werklik wier, dy hoech ik no folle minder te leegjen. Myntes stiet no soms wiken lang op syn plakje om't er noch net fol is.
Ha, tochten ynwenners fan omlizzende gemeenten: dat is handich. Sa kinne wy ek besparje op it ôffal yn ús grize kliko, sadat we minder hoege te beteljen foar it leegjen. En dus is der in run op plastic ûntstien. Yn gemeenten as Tytsjerksteradiel en Achtkarspelen helje ynwenners braaf fan dy ynsammelpûden by de supermerken yn Smellingerlân en dogge dêr harren eigen plastic yn. Dat bringe se kreas nei de ynsammelbakken yn ús Smellingerlânske ekoparkjes. En sa skiede wy mei ús allen dus noch mear plastic.
Prachtich, soest sizze. Mar nee! Yn Smellingerlân binne se dêr hielendal net wiis mei. Al dat plastic fan oare gemeenten, dat hoege wy hjir net. Dêr moat de gemeente nammentlik ek wer foar betelje. En sa is der in wiere ôffaloarloch ûntstien. By sommige ekoparkjes steane al warskôgingsbuordsjes dat der kameratafersjoch is. As at soks wat helpe soe. Kinst ommers oan myn kop net sjen oft ik út Smellingerlân of Tytsjerksteradiel kom of wol dan?
Dus sit de gemeente Smellingerlân no wat yn de mage mei dy plastic ynsamling. Want in oplossing is der sa ien twa trije net. Ophâlde mei it opheljen fan plastic by de dyk en allinnich húshâldens yn Smellingerlân in paske jaan om nei it ekoparkje? Dan sil de helte fan de fanatike plastic ynsammelers fuortendaliks ophâlde. Moat ik alle kearen nei dy bak ride mei myn plastic? Ja daach. Ik smyt it spul wer yn de grize kliko. En dat is krekt wat we net wolle.
Hoe't dizze ôffaloarloch wol oplost wurde moat, wit ik ek net. Miskien troch frede te sluten en mei ús allen plastic te skieden. Want ien ding is wis: nei de striid tsjin it gas, moatte wy ek de oarloch tsjin de plastic fersmoarging mei elkoar winne."


title: Gariper hâldt taspraak by betinking kamp Amersfoort

maintext:
Nea wer oarloch. Dat is it boadskip fan de 95-jierrige Foppe Dupon fan Garyp. Winne kin net, it jout allinnich mar slachtoffers. De measten fan harren binne faak jonge minsken dy't eins noch in folslein libben foar harren hawwe. Dupon spruts tongersdei by de betinking fan de befrijng fan Kamp Amersfoort op 19 april 1945. Hy hat sels in tal moannen yn it kamp fêstsitten. Kamp Amersfoort wurdt wol it wreedste Nederlânske kamp yn de Twadde Wrâldoarloch neamd.
Dupon hat der lange tiid net oer prate kinnen. Op oantrunen fan syn soan hat er der, doe't er 74 jier wie, in boekje oer skreaun. It skriuwen fan it boekje brocht him ek oan it praten en sûnt dy tiid giet er geregeld nei skoallen om it oer syn oarlochstiid te hawwen. Der binne dit jier noch sechstjin oerlibbenden fan it kamp by de betinking. Dupon siet mei achttjin Friezen yn kamp Westerbork. Dêrfan binne, útsein Dupon, gjin oerlibjenden mear,


title: VV Bûtenpost kampioen nei in 6-1 oerwinning op de Zeerobben

maintext:
VV Bûtenpost is sneontemiddei kampioen wurden fan de earste klasse E, en hat dêrmei ek de promoasje nei de haadklasse binnen.
De kampioensploech kaam earst noch mei 1-0 achter te stean troch in doelpunt fan Dylan Drent. De spiler fan Zeerobben koe troch in slipperke achteryn skoare. Fuort dêrnei koe Rob Dijkstra de skoare lykwols lyk meitsje, en net folle letter kamen de Bûtenposters al mei 2-1 foar te stean troch in goal fan Rudmer Loonstra. Net in minút letter kaam ek it tredde doelpunt op it skoareboerd te stean. Rolf Dijk wie de doelpuntemakker.
Potje hoor! @ZeerobbenTweets komt op 1-0, vier minuten later staat het 1-3 voor @vvBuitenpost. Hoogtepunt de fantastische 1-3 van @rolfdijk vanaf zo'n 20 meter. pic.twitter.com/5ma1h7fISi — Andor Faber (@Andor_F) April 21, 2018
Yn de twadde helte wiene de ploegen mear yn lykwicht en oan inoar weage. Dochs koe Rolf Dijk yn de 66ste minút de 4-1 meitsje. De senuwen fan de supporters wiene dêrnei sa goed as fuort, en it 'kampioenen, kampioenen' klonk oer it fjild hinne. De fans fan Bûtenpost wiene mei twa bussen nei de útwedstriid yn Harns reizge om it eventuele kampioensfeest mei te meitsjen.
Hattrick
Rolf Dijk makke yn de 82ste minút nei in foarset fan Joran Olijve ek noch syn hattrick kompleet, wêrmei't de skoare op 5-1 kaam. Joost Jesse Visser tekene foar de lêste treffer, wêrmei't Bûtenpost de einskoare op mar leafst 6-1 sette. Hjirnei koe it feest begjinne.


title: Yndrukwekkende betinking by fersetsmonumint Allardseach

maintext:
It wie tiisdei op de kop ôf 73 jier ferlyn dat by Allardseach, flakby Bakkefean, tsien fersetsstriders deasketten waarden. Dat barde trije dagen foar de befrijing. Ek no wie de betinking by it monumint yn de bosk wer in yndrukwekkende gearkomste, mei taspraken fan boargemaster Van Selm fan Opsterlân en neibesteanden, gedichten fan skoalbern en it mienskiplik sjongen fan it Wilhelmus.
De beide basisskoallen fan Bakkefean, iepenbiere basisskoalle De Oanrin en kristlike basisskoalle Betrouwen hawwe it monumint adoptearre en organisearje om bar de jierlikse betinking. Master Pieter Nauta, direkteur fan Betrouwen, iepene de gearkomste mei in persoanlik ferhaal oer de oarlochsjierren fan syn heit. Dêrnei diene ek guon neibesteanden noch spontaan harren ferhaal. Sy sprutsen grutte wurdearring út foar de organisearjende skoallen dy't sa ek nije generaasjes witte te belûken by de betinking.


title: Fan heechspanning nei ûntspanning yn Wurdum

maintext:
Krekt bûten Wirdum stiet in ferfallen transformatorhúske. De gemeente Ljouwert woe it eins wol slope, mar as stêdsmeubelmakker Ronald van der Zwaag dat heart bellet er mei de gemeente. Hy wit dêr wol in oare bestimming foar: in bêd en brochje.
Ferline jier febrewaris is Van der Zwaag begûn mei de ferbouwing. De muorren hat er sloopt en der kamen trije grutte erkers yn om safolle mooglik ljocht binnen te litten. "Doe ik it kocht siet it potticht, it wie krekt in bunker", fertelt Van der Zwaag. It húske wurdt 20 kante meter grut en der moat fan alles yn. In keukenblok, in iterstafel mei moaie stuollen, in sithoeke mei lúkse fauteuils, in dûs en in lisbad. It húske hat no noch mar ien ferdjipping, mar de balken fan it húske wurde nei ûnderen brocht om in twadde ferdjipping te kreëarjen. Dêr komt dan in twapersoansbêd te stean.
It húske stiet midden yn it fjild mei in wiids útsicht. Dêr rinne no skiep en lamkes. "Ik tink dat de minsken dat wol hiel moai fine", seit Van der Zwaag. "Foaral minsken dy't yn de stêd wenje", fertelt hy. Van der Zwaag tinkt dat der benammen 50-plusser op ôfkomme, mar ek jonge steltsjes. "Minsken kinne hjir ûntspanne, sa as ik dat sis: "Fan heechspanning nei ûntspanning", fertelt hy. Oernachtsje yn it âld transformatorhúske kostet ûngefear tusken de 100 en 150 euro per nacht. It doel is dat it 1 july klear is, mar Van der Zwaag wit noch net oft dat ek slagget. "Ik ha dat doel, mar ik wol it net te fluch ôfmeitsje, it moat wol goed gebeure dus it kin letter wurde", seit hy.


description: Der hat tongersdeitemoarn in stroomsteuring west yn Drachten. Dat wie yn postkoadegebiet 9206, in bedriuweterrein. Nei oardel oere wie de steuring ferholpe

title: Koarte stroomsteuring yn Drachten is ferholpen


title: Jouster Jelle Roeper jout muzykles yn Kolombia

maintext:
Jelle Roeper fan De Jouwer hat tsien dagen nei Kolombia west om dêr de frouljussjoband Funda Femenina te trainen en fierder te helpen. "Der binne in hiel soad marchingbands yn Bogotá, mar dizze hat in bysûnder ferhaal", seit Roeper. It is in band spesjaal foar jonge froulju. Hy is opset om se te stypjen en feilichheid te bieden. "Ik trof harren foarrich jier op it konkoers yn Kerkrade doe't ik dêr mei Advendo wie. Foar de froulju is muzyk foaral in middel om feiligens en struktuer te kreëarjen."
Funda Femenina
De stichting bestiet noch mar sûnt septimber 2017 en hat sawat santich leden fan 8 oant 30 jier. "Ik praat gjin wurd Spaansk en sy gjin Ingelsk", fertelt Roeper. "Mar ik haw wol in goed byld krigen fan de situaasje dêr't de froulju yn sitte. Der is in soad earmoed. Betelle optredens bestean net en repetearjen bart yn in park. Sels al is de kontribúsje mar 5 euro yn de moanne, der binne noch in soad dy't ôfheakje om't se it net betelje kinne." Dat komt omdat yn Kolombia gjin subsydzjes bestean. En de stichting is ôfhinklik fan kontribúsje. Dêrneist is der in soad korrupsje. "It giet dêr echt om datst ien kenst by it gemeentehûs. Ast goeie konneksjes hast, dan kinst in soad berikke."
Muzyklessen
Fjouwer jûnen hat Roeper mei de froulju fan Funda Femenina repetearre en se wienen bekôf: "Ik hâld fan hurd wurkjen en in protte spyljen. Wat wy dien hawwe, wie in soad tromjen en marsjearjen tagelyk. En dat binne se net wend. Mar se wienen wol hiel entûsjast nei de tiid." Roeper fertelt dat de froulju hurd wurkje moatte om in bestean op te bouwen, foaral om't de posysje fan froulju tsjinoer manlju hiel oars is. "Ast dat soarte fan ferhalen hearst, dan realisearrest dy wol dat muzyk foar harren in goede útlaatklep is. It is foar harren in momint dat se de soargen ferjitte, dy't se tink ik folle mear hawwe as wy."
Ynstruminten
Ek de ynstruminten binne in probleem. Roeper: "It slachwurk is no krekt foldwaande. Mar dizze wike kaam der in nije oanmelding. Dy frou woe graach meispylje op bekkens, mar dat slagge no dus net. Blaasynstruminten binne der no wol te min, wat derfoar soarget dat de froulju wikselje moatte fan ynstruminten ûnder in repetysje." Roeper is drok dwaande mei it regeljen fan nije ynstruminten foar de band, mar dat is noch net sa ienfâldich. "Ik besykje om Nederlânske fabrikanten safier te krijen dat se ynstruminten beskikber stelle. Ek haw ik korpsen benadere mei de fraach oft se ôfskreaun materiaal oer hawwe. Mar dan is it noch mar de fraach oft de ynstruminten foarby de dûane komme." Ek jild opstjoere is gjin opsje. "It is nochal korrupt dêr, dus dan witst net oft it wol teplak komt."
Takomst
Nei syn reis wol Roeper noch mear neitinke oer wat er dwaan kin foar de minsken yn Bogotá en de earste aksje is no yn tou set. "In finansjele ûndersteuning foar de ynstruminten. Dat dogge we mei donaasjes en in groep fan hûndert minsken dy't foar € 30 yn it jier ûndersteuning biede oan de stichting." Roeper tinkt dat de band wol in takomst hat: "Wannear't se trochgean mei it dwaan fan goede dingen, dan kin it hast net ferkeard gean. En as wy dan út Nederlân wei wat dwaan kinne om se te helpen, is dat allinnich mar moai!"
Wolst de band folgje? Dat kin op har facebookpagina.


title: Grouster krijt straf foar bleate kont by tankstasjon

maintext:
Foar it sjen litten fan syn bleate billen hat in 41-jierrige ynwenner fan Grou in wurkstraf fan 40 oeren ûnder betingst krigen. De man hie ein jannewaris syn broek sakje litten foar de befeiligingskamera fan in tankstasjon by Akkrum. Hy die dat, omdat er sigaretten ha woe, mar it stasjon ticht wie. Op in oar momint kamen klanten it tankstasjon binnen mei it ferhaal dat der in man mei bleate billen foar it rút yn in auto siet. In dei letter barde itselde.
De Grouster fertelde oan de rjochter dat er syn trainingsbroek oan it oanlûken wie, omdat er eroatyske foto's makke hie foar syn freondinne. It wie neffens him net de bedoeling west dat oaren dat seagen. Hy joech foar de rjochtbank wol ta dat sa'n aksje op in iepenbier terrein as in tankstasjon net sa tûk wie.


title: Beljende fytster oanriden by it oerstekken yn Ljouwert

maintext:
In 19-jierrige fytster is woansdeitejûn oanriden op de Stasjonswei yn Ljouwert troch in 39-jierrige automobilist út Snits. De fytster wie oan it beljen en stuts ynienen de dyk oer. De automobilist koe in botsing net foarkomme.
De fytster is troch meiwurkers fan de ambulânse ûndersocht, mar rekke net slim ferwûne.


title: Kollum: "Sosjale suïcide"

maintext:
"Dit kin ik better net fertelle. Mar de op-ien-nei lêste likwidaasje yn de saneamde 'Mocro-oorlog' hjir yn Amsterdam, barde foar it hûs fan twa freonen fan my. Se hearden it sjitten mei automatyske wapens yn it jongereinsintrum. In jonge fan 17 jier kaam dêrby om it libben, en in protte bern dy't dêr itensiedles hiene, wiene tsjûge.
Likwidaasjes yn it kriminele sirkwy steane fier fan hast elkenien ôf: je binnen dochs sels gjin krimineel, en salang't se op inoar sjitte, fine we it eigentlik wol bêst. De mocro-oorlog is de beneaming foar in heftige drugsoarloch yn Amsterdam. Mar net allinnich yn Amsterdam, want troch it hiele lân en sels dêrbûten, fine likwidaasjes plak. It begûn allegearre mei it ferdwinen fan in partij coke yn de haven fan Antwerpen. Twa kampen hawwe dêr striid oer, en dat seagen we foar it earst troch in wyld-west efterfolging troch de Amsterdamske Staatsliedenbuurt. Der waard yn it wylde wei op de efterfolgjende plysje sjitten, en der binne kûgels weromfûn yn bernekeammerkes.
Yntusken binne der al tritich deaden fallen yn dizze mocro-oorlog. It slachtoffer fan de sjitpartij foar de doar fan myn freonen, wie net it doelwyt. Hy hie neat mei de mocro-oorlog te krijen. Hy wie op it ferkearde momint op it ferkearde plak.
Tiisdei presintearre de lanlike resjerzje sifers fan in ûndersyk dat dien is op dancefestival 'Decibel', ferline jier augustus yn Hilvarenbeek. De resjerzje hat doe it rioelwetter fan it festivalterrein opfongen en ûndersocht. It resultaat: allinnich al foar it hoofdterrein, en sûnder de wyldpissers, berekkenen se dat der rom fjouwer kilo oan kokaïne, xtc, amfetamine en methamfetamine yn it ôffalwetter siet. De sjef fan de lanlike resjerzje seit dêroer yn De Volkskrant dat je it dan hawwe oer mear as 12 tûzen pillen en lintsjes coke dy't je ite kinne.
Is dat opfallend? Ja, en hielendal ast wist dat krekt dít festival in zere-tolerance festival is; it brûken fan soft- en harddrugs wurdt net akseptearre. By de yngong wurdt strang kontrolearre, mei fisitaasje fan eltse besiker troch befeiligers ûnder tafersjoch fan de plysje.
Wat seit dit oer it brûken fan drugs op oare festivals? Op feestjes dêr't net kontrolearre wurdt? Dat, en de mocro-oorlog, wie foar korpschef Erik Akerboom fan de Nationale Politie reden om in oprop te dwaan hurder op te treden, Europees, tsjin drugshannel.
De korpschef die dêrby in opmerklike oprop, nammentlik oan de drugsbrûkers sels: "Je ziet nu veel twintigers en dertigers die doordeweeks erg gezond leven met yoga, smoothies en fitness. Maar in het weekend nemen ze cocaïne en pillen. Op deze manier wordt drugsgebruik genormaliseerd. Van dat imago moeten we af", sei Akerboom.
En dit doar ik dus net te sizzen, mar ik herken dit. Ik haw my altyd fernuvere oer hoe gewoan it wurden is om in piltsje te slikken yn myn sosjale omjouwing. Oer hoe't de slikkers guontiden op de grienste partijen stimme, mar harren net drok meitsje oer yllegale dumping fan drugsôffal. Oer hoe't de slikkers wrotte yn sportskoallen en biologysk ite, mar gjin probleem hawwe mei gemyske troep dy't se yn harren mik smite op feestjes. En slikkers dy't de grutste bek hawwe oer wat in skande die mocro-oorlog is, en net yn 'e gaten hawwe dat se 'm sels finansiere.
De oprop fan de korpschef oan de slikkers is ek apart, om't it dochs de sterke earm fan 'e wet is dy't fatsoenlik freget om asjebleaft gjin yllegale saken te dwaan.
It sil kommend wykein gjin pil of lyntsje coke minder opsmite. Want je binne in partypooper at je dêr wat fan sizze. Dêrom ek hjirby it fersyk oan de Omrop en de harkers om dit ferhaaltsje net te dielen op sosjale media en de radio, want dan stean ik wer te boek as die prinsipiële seur, fan wa't in bytsje lol net mei, dy't te skiterich is om in piltsje te slikken en net wit hoe je in feestje op gong krije. Hy docht wer ris net mei, hy moat de boel wer ferpeste, foar ús, de gemyske fleurige fierders.
Se sjogge fuort fan de likwidaasje foar de doar fan myn freonen. Se sjogge harren sels net as wêzentlik ûnderdiel, nammentlik as de klanten, fan in krimineel systeem, dêr't miljarden yn om gean, en wêr't deaden by falle.
En it stiet dus net fier fan ús ôf. Mar goed. Soks sizze is sosjale suïside."


title: Kreative oplieding yn Fryslân net oerstallich

maintext:
Kreative MBO-opliedingen foar artysten of kleanûntwerpers kinne mar better ferdwine. Dat stiet yn in advys fan de kommisje Macrodoelmatigheid MBO. Dy stelt dat der mei dizze opliedingen amper kâns op in baan is. Neffens de kommisje komme der tefolle studinten fan de opliedingen.
Wurdfierder Jan Dijksma fan it Friesland College stelt dat soks net opgiet foar Fryslân. Om foar te kommen dat der tefolle studinten op in te krappe arbeidsmerk komme, binne guon opliedingen earder al oanpast of jildt der in maksimum oantal learlingen. Dijksma wiist der ek op dat in soad MBO'ers trochstreame nei it HBO.


description: De plysje hat freedtejûn in man fan 45 jier út Drachten oanhâlden. Op De Drift yn syn wenplak soe er earder op de dei twa famkes oanranden hawwe. Tafersjoc

title: Drachtster oanhâlden foar it oanranden fan twa famkes


title: Opknapbeurt noardlike brêge by Koarnwertersân úteinset

maintext:
Steuringen fan de noardlike brêge yn de Ofslútdyk by Koarnwertersân moatte nei de yngreven renovaasje fan de kommende wiken definityf foarby wêze. Rykswettersteat is moandeitemoarn begûn mei de wurksumheden, dy't oant en mei 26 april duorje.
De oandriuwing fan de brêge yn de A7 rjochting Noard-Hollân wurdt ferfongen en der wurdt in nij kuolsysteem ynstallearre. Dat moat der foar soarchje dat de brêge it by waarm waar ek docht. No binne der faak noch technyske steuringen of sit de brêge fêst troch de waarmte.
It ferkear moat ûnder de wurksumheden rekken hâlde mei fertragingen.


title: Lintsje foar Eastermarder Freerk Hamstra

maintext: Freerk Hamstra (71) fan Eastermar is freedtejûn keninklik ûnderskieden. Hy is beneamd ta Lid in de Orde van Oranje Naussau. Hy wurdt eare fanwegen syn jierrenlange ynset as frijwilliger by fuotbalferiening Eastermar, Bridgeclub Surhuisterveen en Tennisvereniging Marslach yn Eastermar. Boargemaster Jeroen Gebben rikte it lintsje út.


title: Fabryk gouden kampioensredens fallyt ferklearre

maintext:
Reedfabryk Maple Skate op It Hearrenfean is fallyt ferklearre. It bedriuw hat skulden en kin it personiel net mear betelje. Ofrûne wike spruts de rjochtbank fan Ljouwert it fallisemint út. Op it stuit wurkje der noch tsien minsken. Fjouwer meiwurkers namen foar de fallisemintsferklearring al it beslút om op te hâlden. Sy geane der op 1 maaie út.
In fallisemint is altyd skande, fynt kurator Rimar Goudberg fan Verdonk Advocaten op It Hearrenfean, mar der is hoop op in trochstart. "We ha mei in oantal partijen sprutsen en dy binne wer ôfsketten, mar der ha har ek trije partijen by ús oanmeld", fertelt Goudberg. Mei dy partijen sille de kuratoaren om tafel.
Gouden izers
Ald-maratonrider Johan Bennink begûn it bedriuw Maple Skate yn 1991. It waard benammen bekend troch de gouden izers. Doe't Rintje Ritsma yn 2004 mei dizze redens oan de start ferskynde, makke sels konkurrint Viking him soargen. Maple hie grutte suksessen. In soad topriders as Martina Sáblíková, Heather Bergsma, Jorrit Bergsma en Kjeld Nuis stapten oer op it merk. By de Olympyske Spelen yn Sotsji ried noch 70 prosint fan de reedriders op redens fan it Feanster bedriuw.


title: Greonterp earet eardere ynwenner skriuwer Gerard Reve

maintext:
Yn Greonterp is de skriuwer Gerard Reve (1923-2006) eare mei in plakette. Hy wenne dêr tusken 1964 en 1971 yn 'Huize het Gras' oan de Doarpswei. De plakette is sneon ûntbleate yn bywêzen fan Hans Wiegel, wethâlder Stella van Gent, pastoar Van der Weide en de eks-partners fan Gerard Reve, Willem van Albada (Teigetje) en Henk van Manen (Woelrat).
"De steen is een waardige vervanging voor de urn met zijn as die hier niet zal komen," fertelt Woelrat. "Het is een afluiting, maar tegelijkertijd ook een vernieuwing." De perioade yn Greonterp hat him bot foarme, seit er. Dat jildt ek foar Teigetje. "Ik denk er nog bijna dagelijks aan, er zijn zoveel herinneringen."
Nei ôfrin fan de plechtichheid wie by de klokketoer fan Greonterp in doarpsdiner, mei op it menu 'Kipje Rozijn'. Dat wie Reve syn feestgerjocht. "Met veel knoflook, rozijnen en rode wijn," lizze Teigetje en Woelrat út.
Reve yn Fryslân
De ûntbleating is ûnderdiel fan it gruttere projekt 'Reve yn Fryslân', dat diel útmakket fan Kulturele Haadstêd. Dêrby binne in kuier- en fytsrûte, panielen yn Greonterp, Blauhûs en Westhim mei foto's en ynformaasje. Yn Greonterp binne libbensgrutte foto's fan Reve, syn partners en de doarpsbewenners út de perioade dat er yn Fryslân wenne. Yn de klokketoer fan Greonterp binne filmbylden fan Reve, út in dokumintêre fan Omrop Fryslân. Yn Blauhûs is in tentoanstelling oer it skriuwerskip fan Gerard Reve.
De aktiviteiten binne oant en mei 30 septimber alle dagen fergees te besjen.


title: Jelsum kin wer lekker sliepe

maintext:
De bewenners fan de sjongende dyk by Jelsum kinne wer lekker sliepe, mar dochs binne se net hielendal bliid. Want se wurde op sosjale media foar fan alles en noch wat útmakke. Se soene krimmenearders en jittikmiigers wêze dy't in moai projekt fan 80.000 euro fergriemd hawwe.
De bewenners lûke har der net al te folle fan oan. Sy fine it noch altyd in moai inisjatyf, mar dan wol op in plak dêr't gjin minsken wenje.


title: EOD lit 200 ûntstekkers út WOII op Skier ûntploffe

maintext:
De EOD, de Explosieven Opruimingsdienst Defensie, hat op it strân fan Skiermûntseach moandeitemoarn eksplosiven ta ûntploffing brocht. It giet nei alle gedachten om 200 ûntstekkers út de Twadde Wrâldoarloch. Dy binne ferline wike oanspield op it strân fan it eilân. Se binne dêr fûn troch meiwurkers fan de gemeente. De ûntstekkers, dy't der út sjogge as lachgas-silinders, binne tige eksplosyf. Se bin allegear tagelyk ta ûntploffing brocht.
Gecontroleerde opblaasactie van explosieven vanochtend pic.twitter.com/ghypC7rT1E — Politie Schier (@Politie_Schier) April 16, 2018


title: Kin Frysk elektrisiteitsnet alle sinne-enerzjy oan?

maintext:
Is it Fryske elektrisiteitsnetwurk wol bestân tsjin alle duorsume sinne-enerzjy dy't opwekke wurdt? Dy fraach stelt de ChristenUnie yn Provinsjale Steaten oan ferantwurdlik deputearre Michiel Schrier. De partij wiist bygelyks op it grutte tal nije sinneparken dy't op it elektrisiteitsnetwurk oansletten wurde. As de maksimale kapasiteit fan it net berikt is, soe de opwekke sinne-enerzjy ferlern gean.
Steatelid Richard Klerks fan de ChristenUnie wol fan de deputearre witte hoe't dat yn Fryslân sit en oft der mooglik ekstra ynvestearre wurde moat yn de opslach fan duorsume enerzjy.


title: "Ofslútdyk fytse sûnder dat de auto's by dy delraze"

maintext:
It Fytsersbûn fynt it nije fytspaad dat oan de Waadkant fan de Ofslútdyk komt in geweldich foarbyld foar oare kustgebieten. Moandei waarden de ûnderhâldsplannen fan de Ofslútdyk bekendmakke, dy't fjouwer jier duorje sille. Underdiel dêrfan is it oanlizzen fan in ekstra fytspaad oan de oare kant fan de dyk. It Fytsersbûn is derfan oertsjûge dat it fytsen rekreative kânsen biedt foar sawol Fryslân as foar Noard-Hollân.
"Hier kun je het echte Waddengevoel beleven, zonder dat er auto's direct naast je op de weg langssjezen. Voordeel is ook dat je afhankelijk van de windrichting beschutter kunt fietsen." Foarsitter Kees Mourits fan de ôfdieling Fryslân fan it Fytsersbûn is der fan oertsjûge dat yn de takomst folle mear rekreanten op de fyts oer de Ofslútdyk gean sille.


title: Mem en minderjierrige dochter oanhâlden nei drinken drank

maintext:
De plysje hat woansdei in mem en har dochter oanhâlden foar stellerij yn in winkel. De mem, in 36 jierrige frou út Ljouwert wie mei har 16 jierrige dochter by in supermerk yn de stêd doe't se betrape waarden op it stellen fan drank.
De beide froulju hiene yn de winkel in fleske Flügel achteroer slein. Wêrnei't se de lege fleskes werom yn it skap setten. Flügel is in lyts fleske drank mei tsien prosint alkohol. Doe't de plysje de mem konfrontearre mei de misdie, en dat har dochter alkohol dronk, sei se dat se der gjin problemen mei hie dat har minderjierrige dochter drank dronk.
De froulju binne meinaam nei it buro, en foar de dochter is in soarchmelding makke.


title: Frachtwein út Eastermar blokkearret part A9 troch ûngelok

maintext:
Ferkear op de A9 by Akersloot yn Noard-Hollân hat moandeitemoarn lêst hân fan in iensidich ûngelok mei in frachtwein fan in transportbedriuw út Eastermar. De frachtwein kaam yn de rjochterberm telâne. Doe't de sjauffeur besocht der út te kommen, rekke hy de macht oer it stjoer kwyt. De frachtwein botste doe omkeard tsjin de fangrail yn de middenberm en blokkearre in grut diel fan de dyk.
Ferkear moast fia de spitsstripe it plak fan it ûngelok passearje. Foar safier bekend is de sjauffeur mei de skrik frij kaam.


title: Foar it earst dielde winner by skûtsjesilen Langwar

maintext:
It skûtsjesilen by Langwar is dit wykein wûn troch de skûtsjes Hoop op Welvaart fan skipper Rutger Boonstra en de Wylde Wytse fan skipper Sikke Heerschop.
Se ha beide eksakt likefolle punten helle en moatte de kampioenswimpel dit jier dêrom diele. It is foar it earst yn it tsienjierrich bestean fan de wedstriid dat dat bart.
Omdat de wyn op snein net foar elkenien gelyk wie, hat de organisaasje besletten dat allinnich de wedstriden dy't op sneon syld binne meitelle foar it einklassemint.


description: De froulju fan SC Hearrenfean hawwe sneintemiddei de heale finalewedstriid yn de beker ferlern fan Ajax. De Feansters ferlearen trochdat Ajax yn de lêste m

title: Froulju Hearrenfean rinne bekerfinale mis


title: Fertochte yn moardsaak: OM leveret 'prutswurk' ôf

maintext:
De 38-jierrige Ljouwerter dy't fertocht wurdt fan de moard op syn plakgenoat Ursul Sprott fynt dat it Iepenbier Ministearje 'prutswurk' ôfleveret. Dat sei de man woansdei by in rezjysitting fan de saak by de Ljouwerter rjochtbank.
Gjin forinsysk ûndersyk
Neffens de advokaat fan de fertochte spilet it OM net iepen kaart. Sa is der gjin forinsysk ûndersyk dien nei de telefoan fan it slachtoffer. Neffens de offisier fan justysje kin dat no ek net mear. Der hawwe al safolle minsken oan it tastel sitten, dat ûndersyk nei fingerôfdrukken gjin sin mear hat. It OM sil noch wol mei in saneamde dynamyske tiidlijn komme fan de foarfallen op de jûn dat it slachtoffer delstutsen waard. Dat wie op 10 oktober ferline jier.
Spul om drugs
De fertochte giet op 31 maaie nei it Pieter Baan Centrum yn Utrecht. Dêr sil hy oant 12 july psychysk ûndersocht wurde. De fertochte soe op de dei fan de stekpartij spul hân hawwe om drugs mei it lettere slachtoffer.
Op 17 july is der wer in sitting oer dizze saak, mar ek dan sil dy noch net ynhâldlik behannele wurde.


title: Buerttún yn Snits nei njoggen jier klear

maintext:
It hat lang duorre, mar de nije buerttún yn Snits is lang om let klear. Mei in soad boarterstastellen, bankjes, in grientetúntsje en in blommetún is it gebiet fan 3000 fjouwerkante meter in echt moetingsplak wurden foar de Snitsers.
Al yn 2009 wiene de earste plannen yn de buert om wat te dwaan mei it terrein dat tusken allegearre huzen yn lei. De eigener fan de grûn woe dêr 42 garaazjeboksen delsette, wat op in soad ferset rekkenje koe fan de buorlju. Der úntstie in boargerinisjatyf mei foaroan Marjan Faber. Se hat de gemeente Súdwest-Fryslân derfan oertsjûge om it gebiet op te keapjen, sadat de omwenners der ek wat oan hiene.
Wat net ien op dat stuit wist, wie dat de grûn fersmoarge wie. Der siet asbest en it hiele gebiet moast sanearre wurde. Uteinlik hat de gemeente, mei in soad ynstânsjes, dy kosten op him naam en koe der begûn wurde mei it ynrjochtsjen fan it gebiet.
As earste kaam der in grientetúntsje, dêr't no ek al grienten út helle wurde. Op dit stuit stean der in skommel, in glydbaan, in fuotbalfjildsje en in soad bankjes. De blommetún is noch net sa fleurich, mar ek dat sil der yn de takomst moai bylizze.
Yn it programma Romte folge Omrop Fryslân in skoft lang ek ûnder oare hoe't de buerttún yn Snits ta stân kaam is.


title: Aris wint en pleatst him foar de play-offs

maintext:
It is in moai wykein foar fans fan basketbalklup Aris. De Ljouwerters hawwe har sneontejûn nammentlik pleatst foar de play-offs foar it kampioenskip. Dit diene se troch de lêste kompetysjewedstriid fan it seizoen tsjin Den Helder te winnen. En trochdat Amsterdam ferlear, meie de Ljouwerters no de play-offs yn.
Aris spile thús in spannende wedstriid, en hie nei it earste kwart mar in minimale foarsprong fan 20 tsjin 19. Ek yn de twadde perioade wiene beide ploegen oan inoar weage. Dochs koe Aris de foarsprong net fêsthâlde. De Ljouwerters moasten mei in efterstân fan twa punten it skoft yn.
Nei de rêst kaam Aris poerbêst út de startblokken, en op in gegeven momint stie de ploech sels op in foarsprong fan sân punten, dochs waard dit ek wer ferspile en einige it tredde kwart yn 65-62 foar de Ljouwerters. De wedstriid bleau spannend oant en mei de slotfaze. Mei noch mar in minút te spyljen stiene de Ljouwerters mei 83 tsjin 80 op in lytse foarsprong fan trije punten. Mei in lêste ynspanning slagge it Aris om dizze foarsprong yn de lêste sekonden fan de wedstriid noch út te bouwen ta in einstân fan 85-80.


title: Nederlân wint earste EK kuorbal ûnder 19 yn Ljouwert

maintext:
Nederlân hat yn Ljouwert it earste Europeesk kampioenskip kuorbaljen ûnder de 19 wûn. De ploech fan Leon Simons wûn yn it Kealledykje mei 25-18 fan België ûnder de 19.
Fjouwer Friezen
Oan it EK dienen tolve teams mei. Lykas by hast alle toernoaien foar senioaren stienen Nederlân en België dus yn de finale. By Nederlân dienen fjouwer Friezen mei: Ilse van der Meulen, Julian Frieswijk, Marvin Piepers en Fardau de Boer.
Ferskil fan sân punten
De wedstriden bestienen út fjouwer kwarten fan tsien minuten. Frieswijk soarge foar de 1-0 en nei it earste kwart stie Nederlân al mei 10-3 foar. De hiele wedstriid bleau it ferskil likernôch sa grut. Frieswijk, dy't takom seizoen de oerstap makket fan SCO nei LDODK, skoarde yn de finale trije kear. Van der Meulen spilet foar DOS'46 en makke ien treffer.
Wrâldkampioenskip
De earste seis teams fan dit Europeesk kampioenskip binne sa goed as wis fan dielname oan it wrâldkampioenskip, dat takom jier ek yn Nederlân is. Dat binne, njonken Nederlân en België, ek Ingelân, Portugal, Dútslân en Kataloanië.


description: Judoka's Margriet Bergstra fan De Lemmer en Sanne Vermeer fan Stiens binne oproppen foar de Europeeske kampioenskippen. Dy binne letter dizze moanne yn Tel

title: Judoka's Bergstra en Vermeer nei EK yn Tel Aviv


title: Terherne fersteviget posysje as wettersportplak

maintext:
Optimistyske lûden wiene op peaskemoandei te hearren yn Terherne by de start fan it wettersportseizoen. De hierfloat yn Terherne is de ôfrûne winter groeid oant mear as hûndert boaten. Terherne hat dêrtroch no in grutter oanbod as Snits, sizze de rekreaasje-ûndernimmers, en kin dêrtroch de wetterrekreant better betsjinje. Neffens wurdfierder Tolke de Boer fan de gearwurkjende wettersportbedriuwen wurdt de ferhier fan motorboaten hieltyd belangriker, omdat de jongere wettersporters faker in boat hiere en minder faak in boat keapje. De trochsneedleeftyd fan in motorboat-eigener is op dit stuit al sa'n 65 jier. Om ek jongere generaasjes oan te sprekken, moatte je de wettersport op in oare wize oanbiede, fine se yn Terherne.
Yn Terherne ferwachtsje se ek in soad fan de nije telefyzjesearje oer De Kameleon, dy't oer in pear wike begjint. Bettere marketing kin hast net, seit Nop de Graaf fan it Kameleondoarp. De Graaf ferwachtet dat Hielke en Sietske Klinkhamer sa wer bekender wurde by de bern fan no, want dy lêze minder as foarige generaasjes. Boppedat is it effekt fan de Kameleonfilm dy't Steven de Jong earder makke hat, útwurke. It Kameleondoarp spilet op de nije tv-searje yn mei in nije eksposysje yn de Kameleonbuorkerij en in nije farrûte.
De feestlike iepening fan it wettersportseizoen op Peaskemoandei foel foar in grut part yn it wetter. De spesjaal ynrjochte parkearplakken oan de râne fan it doarp bleau foar de helte leech en ek de wettertaksy's hiene it folle minder drok as ferwachte. De minsken dy't der wol wiene koene harren fermeitsje mei ûnder oare live-muzyk fan in shantykoar en oare artysten, in rekreaasjemerk en in oerkape rommelmerk yn it doarpshûs.


title: Elkien ferheget hier mei ien prosint foar measte hierders

maintext:
Foar de measte hierders fan wenningkorporaasje Elkien giet de hier dit jier mei 1 persint omheech. Dat is leger as de boppegrins fan 3,9 persint dy't bepaald is troch de ryksoerheid. Elkien seit dat de korporaasje it belangryk fynt om wenjen betelber te hâlden foar de klanten, seker as dy in leger ynkommen hawwe.
Der binne wol hierders dy't in ferheging fan mear as 1 persint foar de kiezzen krije. By húshâldens mei in ynkommen heger as goed 41.000 euro wurdt in ynkommensôfhinklike hierferheging tapast. Dy kin oprinne oant wol 5 persint ekstra hier. Dêrmei wol Elkien it sinjaal ôfjaan dat sosjale hierwenningen fral bedoeld binne foar minsken mei in beheind ynkommen.


title: Wurkstraf foar dief fan lokmotoaren by Earnewâld

maintext:
In man út Ljouwert hat in wurkstraf fan 140 oeren krigen, om't er oardel jier lyn twa bûtenboardmotors stellen hat yn Earnewâld. It wienen lokmotoaren, dy't de plysje ynstallearre hie by in pear boaten yn jachthaven Westerdijk, omdat dêr gauris stellen waard. De plysje koe de dief al gau ynrekkenje. Hy sei dat er ferlet fan jild hie, omdat er mei fakânsje woe.
De offisier fan justysje easke tsien wiken sel. De man sit op it stuit in straf út yn Lelystêd, mar neffens syn advokaat wol er syn libben betterje. Mei dêrom, en omdat de stellerij al efkes lyn is, joech de rjochter in wurkstraf.


title: Oplichter út Donkerbroek makket 90 slachtoffers op ynternet

maintext:
In man fan 27 jier út Donkerbroek is feroardiele ta 240 oeren wurkstraf en 6 moanne sel ûnder betingst, omdat er fia Marktplaats minsken oplichte hat. Sa'n 90 minsken wiene it slachtoffer fan syn aktiviteiten.
De rjochtbank rekkenet him ekstra oan dat er 'gebrûk makke fan kwetsbere persoanen'. De man sette 'te keap'-advertinsjes op Marktplaats, tsientallen minsken reagearren en makken jild oer. It gong soms om hûnderten euro's. De keapwaar krigen se lykwols nea tastjoerd. Nei meardere klachten is de man opspoard en oanholden.
Njonken de Marktplaatsoplichting is de man ek feroardiele foar stellerij fan kofje en diseloalje.


title: Earste ljipaai yn hast alle Fryske gemeente fûn

maintext:
Yn alle Fryske gemeenten op ien nei is no in earste ljipaai fûn. Dy iene gemeente is Flylân en dêr wurdt net aaisocht. Dat betsjut wol dat de perioade dat der suver oeral socht wurde koe foarby is. Fûgelwachters konsintrearje harren no op it eigen neisoarchgebiet. Dêr kamen se earst net in hiel soad ljipaaien tsjin, mar it Bûn fan Fryske Fûgelwachten heart no hiel oare lûden. Bygelyks fan boer en neisoarger Wieger van der Meulen út Suwâld. Dy hat no al sawat fyftjin nêsten op en njonken in stik maislân. Hy ferwachtet dat it noch folle mear wurde. De fûgelwacht set dêr ek in plas&dras-pomp yn.
De nêsten dy't fûn wurde, komme op in saneamde stippekaart te stean, neidat de neisoargers se trochjûn hawwe mei in nije app op it mobyltsje. "Wy sitte no hast tsjin de 1300 oan", seit Inge van der Zee fan it Bûn fan Fryske Fûgelwachten.


title: Jong SC Hearrenfean kin kampioenskip noch net pakke

maintext:
De beloften fan SC Hearrenfean binne der moandeitejûn net yn slagge it kampioenskip te pakken. Yn Rotterdam waard mei 3-2 ferlern fan Excelsior. Hjirtroch bliuwt it gat mei de nûmer twa Cambuur 5 punten. Der moatte noch twa wedstriden spile wurde.
De ploech fan trainer Chris de Wagt kaam yn de njoggende minút op achterstân troch in doelpunt fan Kevin Vermeulen. Trije minuten letter waard it 2-0 troch Jurgen Matthey. Flak foar rêst koe Jong Hearrenfean wat weromdwaan troch in doelpunt fan Rojas. Nei in lyts oere spyljen lei alles wer iepen, doe't Jizz Hornkamp de lykmakker op it boerd sette. Spitigernôch foar de Feansters skeat Excelsiorspiler Levi Garcia fiif minuten letter de 3-2 deryn. Dat wie ek de einstân.
Jong Hearrenfean spilet op 23 en 30 april noch út en thús tsjin RKC Waalwijk.


title: 1,2 miljoen hantekens foar boargerinisjatyf minderheidstalen

maintext:
In boargerinisjatyf foar minderheidstalen hat mear as 1,2 miljoen hantekens ophelle. Dat hat de organisaasje bekendmakke op in parsekonferinsje yn Denemarken. Neffens Lóránt Vincze fan de Europeeske organisaasje FUEN is dit it grutste minderhedeprojekt fan Europa. As de hantekens goedkard wurde, moat it Europeesk Parlemint oer minderheidstalen prate.
Oant no is it noch mar fjouwer Europeeske boargerinisjativen slagge om mear as ien miljoen jildige hantekeningen te sammeljen.


title: ONT wol graach in freedskompetysje foar legere teams

maintext:
Fuotbalferiening ONT fan De Pein wol graach wedstriden spylje op de freedtejûn as ferfanging fan de wykeinkompetysje. Dat jout de spilers de mooglikheid om op sneons te wurkjen, mar dochs te fuotbaljen. Fuotbalbûn KNVB wol dêr oan meiwurkje en ek wedstriidskema's opstelle, mar dan moat ONT sels sykje nei oare fuotbalferieningen dy't dat ek wolle.
Der is al langer ferlet foar in freedskompetysje foar de legere klassen. Oare ferieningen mei reserve fiifde en sechsde klasseploegen dy't no op sneon spylje, mar graach op de freeds spylje wolle, kinne kontakt opnimme mei ONT.


title: Hoe komt it nije Wrâlderfgoedsintrum derút te sjen?

maintext:
Yn Lauwerseach wurdt tiisdei it ûntwerp en de arsjitekt fan it nij te bouwen Wrâlderfgoedsintrum bekendmakke. De inisjatyfnimmers hawwe dêrfoar socht nei in toparsjitekt en dat is slagge. Yn totaal wurdt der 29 miljoen euro ynvestearre, wêrfan 14 miljoen troch private ynvestearders.
Dat jild wurdt ûnder oare brûkt foar in nij hotel en de ferhuzing fan it seehûnesintrum Pieterburen. De ferwachting is dat it nije sintrum yn juny 2020 iepen kin.


title: Sjongende dyk is tenei 'stille dyk'

maintext:
De sjongende dyk by Jelsum dy't moandei offisjeel iepene waard, is wer stil. Mei hege druk wurde de lûdsstrepen fan it weidek ôf blaasd. It wie eins de bedoeling dat dat pas oer in pear moannen barre soe, mar omwenners hiene safolle lêst fan it leven dat se der net fan sliepe koenen. Der wie in spesjale markearring op de dyk oanbrocht, dy't it Frysk Folksliet hearre liet as minsken der mei de auto oerhinne rieden. It hiele projekt hat de provinsje sa'n 80.000 euro koste.
De muzykdyk by Jelsum hat net in lang libben hân. Hy soarge fuortendaliks nei de iepening al foar klachten. Foar automobilisten dy't al ridend oer de strepen it Frysk Folksliet hearden, mei soks wol aardich wêze, omwenners wiene net sa bliid. Sy koene net sliepe fan it leven, dat guon ek noch as in kakafony hearden as auto's achterinoar oer de stripe rieden. Ien bewenster hie it sels oer 'geastlike mishanneling'.
Der wurd no oan wurke de strepen fan de dyk te heljen. De buorden dy't by de muzykdyk hearre, binne al opromme. As de strepen fuort binne, moat der in nije laach asfalt op. It wurk sil nei alle gedachten in grut diel fan de nacht duorje.
It trelit om de sjongende dyk helle de nasjonale en ynternasjonale parse. Deputearre Sietske Poepjes naam de klachten serieus. Se sei dat se soargje soe foar in oplossing. Dy is der no dus kaam. Suggestjes dat de 'Frysk folksliet-stripe' wol oanlein wurde kin op de Ofslútdyk wiisde Poepjes fan de hân. Dat kin sy net regelje. De Ofslútdyk is gjin provinsjale dyk, mar in rykswei.


title: Galigapromenade yn Snits krijt opknapbeurt

maintext:
It wurk oan de Galigapromenade yn Snits is begûn. Earst wurde de oerkapingen fuorthelle en wurdt it asbest sanearre. Dêrnei wurde de gevels opknapt. Ek komt der nije ferljochting en nij strjitmeubilêr.
De Galigapromenade ferbynt it Martiniplein mei it sintrale winkelgebiet. De luifels yn de promenade binne yn 1974 oanbrocht. "Doe wie it de earste oerkappe winkelstrjitte fan Nederlân, hiel foarútstrjibjend dus," fertelt Herbert de Vries, fan Stichtingsbestuur Galigapromenade Sneek. "No geane we werom nei romte, mei gevels. It is spannend, want yn dy 44 jier is in soad feroare. Winkels ha oan de ûnderkant wol ferboud en by guon sil dat net altyd mear passe by de boppekant."
Ynkomsten
Jos Abbink, fiskspesjalist yn de promenade mist wol wat omset, "mar it is net oars. Moandeitemiddeis is de saak ticht, mar de rest fan de wike kinne we gewoan iepen." Hy moat syn gevel noch wol opknappe. "Yn it wykein fyts ik no troch de stêd om ynspiraasje op te dwaan, in âlderwetske gevel fyn ik moai." De kosten foar it opknappen fan de gevel is foar rekken fan de ûndernimmer sels. "Dêr moat ik hiel wat hjerrinkjes foar ferkeapje."
Troch de eardere promenade mochtst net fytse, en dat bliuwt sa. It wurk is benammen nachts en yn de wykeinen om de oerlêst foar winkellju, besikers en bewenners safolle mooglik te beheinen. It wurk moat 24 april klear wêze.


title: Brân yn frijsteande wenning op It Hearrenfean

maintext: Der is op it stuit brân op It Hearrenfean. De lokaasje fan de brân is in frijsteande wenning mei garaazje oan de Heidemeer. It fjoer sit, sa't it liket, yn it dak. De brânwacht is dwaande mei blussen, sawol binnendoar as bûtendoar. Derby is ek in heechwurker ynset. Foar de bestriding brûke se wetter út in marke yn de buert. By de brân komt in soad reek frij. Omwenner moatte ruten en doarren safolle mooglik ticht hâlde en luchtferfarskingssystemen út te skeakeljen.


title: Trije punten foar ONS Snits nei winst op ASWH

maintext:
ONS pakte sneon trije wichtige punten troch thús mei 3-1 te winnen fan ASWH. Oanfierder Michael Lanting sette de Snitsers yn de 22ste minút op foarsprong mei in strak skot yn de linker boppehoeke. Sân minuten letter wie it op 'e nij rekke en soarge Serge Fatima mei in kopbal foar de twadde Snitser goal. ASWH brocht de spanning fuortendaliks werom mei de oanslutingstreffer. Curty Gonzales hie de 3-1 op 'e skoech, mar hy skeat de bal njonken.
Nei it skoft hie ONS folop kânsen om dien wurk te meitsjen, mar de ploech fan trainer Chris de Wagt fersomme te skoaren. De gasten út Hendrik-Ido-Ambacht diene harren namme dêrnei ear oan: Altijd Sterker Worden. Pas yn ekstra tiid soarge Curty Gonzales foar de befrijende treffer.


title: Ried Ljouwert bûcht net foar easken stadionbouwer

maintext:
De ried fan Ljouwert wol net opnij om de tafel mei de ûntwikkelers fan it nije Cambuurstadion en it gebiet dêromhinne. In grutte mearderheid wol fêsthâlde oan de ôfspraken sa as dy ferline jier yn july yn de ried makke binne. Dêrmei wolle se dus net yngean op de easken fan de merkpartijen oer mear parkearromte en it tsjinhâlden fan de komst fan in grutte boumerk dêr yn de buert.
Nije wike woansdei gean de merkpartijen yn petear oer it konflikt dat no ûntstien is, mar der liket foarearst net in soad beweging yn te sitten. Al slute guon partijen net út dat it petear fan takom wike dat noch feroarje kin.


title: Friezen om utens: Theo de Jong út Súd-Afrika

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Theo de Jong yn Súd-Afrika. Is it ek de skuld fan de minsken sels, dat se it min hawwe yn de earme wiken fan Knysna, Súd-Afrika? Theo de Jong fynt fan net en jout 'ziel en zaligheid' om de bern in oare takomst sjen te litten. Mei syn frou Jinke. By Jinke fielt Theo him oeral thús.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Friezen om utens: Andrys Onsman yn Australië

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze lêste ôflevering fertelt Andrys Onsman, yn it Liwwadders, oer syn libben yn Australië. As jonkje fan 11 emigrearre hy mei de hiele húshâlding nei de oare kant fan de wrâld. Hy is dêr opgroeid, mar Ljouwert is en bliuwt it begjinpunt fan syn libben.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwwadders.


title: Arriva liedt sels nije sjauffeurs op

maintext: Ferfierbedriuw Arriva is hurd op syk nei nije bussjauffeurs. Allinne dit jier al geane yn Fryslân 40 minsken mei pensjoen. Om de tekoarten op te fangen, hat it bedriuw in eigen oplieding foar minsken dy't bussjauffeur wurde wolle. Mei in eigen lesbus. De nije sjauffeurs krije les fan Jan van der Heide. Lineke Jepma fan Beetstersweach is hast klear mei de oplieding. Takom wike docht se eksamen.


title: Twa auto's botse op elkoar by Ternaard; ien persoan ferwûne

maintext:
Op de Holwerterdyk yn Ternaard hat sneontemiddei in ferkearsûngelok west. Twa auto's binne op de dyk tusken Holwert en Ternaard op elkoar botst. By it ûngelok wiene fjouwer persoanen belutsen. Ien fan harren rekke ferwûne en is troch in ambulânse nei it sikehûs brocht. De trije oaren, in frou en twa bern, binne foar ûndersyk nei it sikehûs brocht.
De brânwacht en trije ambulânses hawwe help ferliend. De traumahelikopter wie ek oproppen. Hoe't it ûngelok krekt barre koe is noch ûndúdlik. De plysje is op syk nei tsjûgen.


title: Provinsje fiert dit jier ekstra kontrôles út

maintext:
Greidboeren wurde dit jier ekstra kontrolearre op har soarchplicht foar de greidefûgels. Dat stiet yn it jierplan 2018 fan de provinsje. Ut dat plan docht ek bliken dat der in ynhelslach makke wurdt by de kontrôle en hanthavening fan swimbaden yn de provinsje. Koartlyn waard dúdlik dat der njoggentich ekstra swimbaden binne, dy't kontrolearre wurde moatte. Dy sitte yn bygelyks rekreaasjebedriuwen. De provinsje is dan ek ferantwurdlik foar de hanthavening.
Neffens ferantwurdlik deputearre Schrier is de reden foar de ekstra kontrôles, dat it de ôfrûne tiid net genôch dien is. Net om't de provinsje benaud is dat bygelyks boeren de soarchplicht net neikomme, sa seit Schrier. Ynkoarten start de provinsje mei in foarljochtingskampanje.


title: Omwenners kleie oer mear lûdsoerlêst Frisian Flag

maintext:
De fleanbasis Ljouwert meie dan wol hiel tefreden wêze oer it ferrin fan de ynternasjonale oefening Frisian Flag, de omwenners binne dat folle minder. Ut in rûntsje dat Omrop Fryslân makke hat, docht bliken dat de omwenners kleie oer mear lûdsoerlêst. Boppedat sizze se ek mear lêst hân te hawwen fan stank troch kerosine.
Geert Verf fan Doarpsbelang Marsum fernimt ek dat der mear oerlêst wie, ek al hat de basis yn it foar noch sa syn bêst dien. Yn it foar hat de fleanbasis in soad oan foarljochting dien, bygelyks mei it fersprieden fan ûnder oare folders.
Njoggen dagen lang waard der oefene troch de fleanbasis by Ljouwert. De fleanbasis is tefreden en hat net folle klachten hân, melde se. De klachten dy't se krigen hawwe, binne benammen 'meevallende geluidsklachten'.
Minsken binne bang
Neffens Niesje Kolk út Britsum is dat wol oars. "It wie mei dizze oefening ferskriklik, echt net normaal", seit se. Dat it opfallend is dat der safolle lûd wie, kin ek komme omdat de minsken in soad bûtendoar sieten mei it moaie waar. "It is krekt of is it oarloch. Guon minsken binne bang", fertelt Kolk. Ek de minsken dy't nei Ljouwert ta fytse hawwe lêst fan de leechfleanende fleantugen. "De fytsers bliuwe stean as der in fleantúch oerhinne raast. It hert slacht wol wat hurder", seit se.
Wa kin de koartste bocht meitsje?
Opfallend wie wol dat in soad fleantugen oer it doarp fleagen, 'en dat mei net', seit Kolk. Koos Boorsma, ek in ynwenner fan Britsum fertelt: "Ast in formaasje fan fjouwer oankommen sjochst, dan gean de earste twa keurich om it doarp hinne en de lêste twa dûke sa oer it doarp. Krekt as is it in spultsje fan "Jonges, wa kin de koartste bocht meitsje?""
Bazooka
De fyftich fleantugen gean moarns de loft yn en se komme moarns ek werom. Middeis it itselde, dus 50 kear fuort en werom. "Als je dan buiten bezig bent en alles stijgt op of ze komen met z'n allen te laag over, nou dan zou je wel een bazooka willen aanschaffen om ze eruit te halen", fertelt Ron Prozee dy't ek yn Britsum wennet.
De ynwenners fan de omlizzende doarpen kinne belje as se in klacht hawwe, as de oefeningen der binne. "Dat dogge jo faak net, want as in fleantúch west hat, is it leven ek al wer foarby", fertelt Kolk. As de minsken fuortendaliks belje, dan wurdt it wol opskreaun, neffens Kolk.


title: De N357 by Jelsum kin aans sjonge

maintext: In stik dyk by Jelsum kin ynkoarten sjonge. Op de N357 komt tusken de Langhústerdyk en de Dekemawei in bysûndere ribbelmarkearring. As autobestjoerders dêr mei twa bannen oerhinne ride, hearre se yn de auto in regel út in bekend liet, seit de provinsje. Dy is opdrachtjouwer. It stik dyk wurdt moandei iepene.


title: Fryske skriuwer Joop Boomsma ferstoarn

maintext:
De skriuwer Joop Boomsma is woansdei ferstoarn. Boomsma wie in alsidich man. By it grutte publyk wie er benammen bekend fanwege syn Fryske misdiedromans en syn ferhalen. Mar hy levere ek bydragen oan tydskriften en kranten, en hy publisearre dichtbondels. Dêrnjonken skreau er toanielstikken foar jongerein. Boomsma kaam as earste Fryske skriuwer mei in webloch.
Boomsma is 72 jier wurden. Syn útfeart is tiisdei yn it krematoarium yn Goutum.


title: Drugslab yn Aldebiltsyl oprôle nei grut plysje-ûndersyk

maintext:
De plysje hat woansdeitemoarn yn Aldebiltsyl in drugslab oprôle. Dat barde mei in grutskalige aksje nei drugskriminaliteit. Goed fyftich plysjeminsken binne dêrby belutsen, yn Fryslân, Brabân en Drinte. Undersyk fan de plysje yn Den Bosch hat woansdeitemoarn laat ta it oprôljen fan it drugslab. Ek yn Nieuw Amsterdam yn Drinte waard in grut drugslab oantroffen. De plysje hat oant no ta fiif fertochten oanhâlden. Sy sitte op it stuit fêst.
De plysje sjocht de lêste jierren dat drugskriminaliteit út it suden fan ús lân ek nei it noarden komt. Gemiddeld waarden yn Noard-Nederlân (Fryslân, Grinslân en Drinte) jierliks twa oant 3 drugslaboaratoria oprôle. Yn 2017 wienen dat der al seis, wêrfan fjouwer yn Fryslân. Dit jier binne der al trije drugslabs yn Noard-Nederlân ûntdutsen, wêrûnder dizze yn Fryslân.


title: Jier sel easke om gizeljen barman yn Appelskea

maintext:
It Iepenbier Ministearje easket in jier finzenisstraf tsjin de 49-jierrige man út Appelskea dy't yn desimber ferline jier de barkeeper fan Harry's Bar yn Appelskea gizele. Dêrneist easket it OM ek noch in jier finzenisstraf ûnder betingst. De Appelskeaster hie de barman twa oeren lang gizele ûnder driging fan in pistoal.
De barman wol goed 3000 euro oan smertejild fan de Appelskeaster. Dy hie problemen mei hoe't de húsdokter en de GGZ mei syn klachten omgienen. De problemen dy't de man hie, rjochtfeardigje lykwols net de aksje fan de man, sei de offisier fan justysje.
Yntusken sit de man neffens de psycholooch better yn syn fel, nei in behanneling yn in psychiatrysk sintrum yn Zwolle.
De rjochtbank yn Ljouwert docht op 4 april útspraak.


title: Eaststellingwerf wol fierder mei deselde koälysje

maintext:
OoststellingwerfsBelang, de VVD en it CDA yn de gemeente Eaststellingwerf wolle de kommende fjouwer jier mei-inoar fierder yn in koälysje. De trije partijen sieten de ôfrûne fjouwer jier al mei-inoar yn it kolleezje en binne tefreden oer dy gearwurking. OoststellingwerfsBelang skoot Esther Verhagen fan Makkingea en Jouke Jongsma fan Donkerbroek nei foaren as kandidaat-wethâlders. De wethâlders fan it CDA en de VVD binne noch net bekend. De trije partijen hawwe tolve sitten yn de ried.
Ynformateur Lute Pen fan Dronryp, santjin jier wethâlder fan de eardere gemeente Menameradiel, joech tiisdeitejûn tekst en útlis oer syn petearen mei alle fraksjes.


title: Brân yn flat Corellistrjitte yn Ljouwert

maintext:
Yn in flat fan trije heech oan de Corellistrjitte yn it Valeriuskertier yn Ljouwert hat freedtemiddei koart brân west. De brân wie boppeyn it dak fan de boppeste ferdjipping, mar wie dreech te berikken. Dêrom wie de brânwacht mei meardere auto's oanwêzich. Ut foarsoarch moasten de bewenners fan de omlizzende wenningen harren hûs ferlitte. De souder fan de boppeferdjipping hat in soad skea oprûn.
De brânwacht krige de melding om trije oere hinne en in oere letter waard it sein brân master jûn.


title: KWF wiist op gefaren fan sinnebank

maintext:
Minsken dy't ûnder de sinnebank gean, rinne in te grut risiko op hûdkanker en dêrom moatte de warskôgingsbuorden komme by sinnebanken. KWF Kankerberstrijding en dermatologen roppe dêr ta op.
By sinnestudio Ursus yn Ljouwert binne 14 sinnebanken, fan sân ferskillende types. Gaby de Kruyf fan de studio seit dat it neffens har wol tafalt, as it ferantwurde bart. Se ljochtet de minsken goed foar oer hoe't se sinnebanken brûke moatte en sjocht goed nei wat by de hûd past. Ek foar de sinnebank moatte minsken har ynsmarre. "Als het bij de kuit begint te prikkelen is dat een teken dat je onder de zonnebank moet stappen," seit se. Bûten yn de sinne sitte is ek skealik. Sa gau mooglik brún wurde, is noait goed.
Appie Postma hat earst traind yn de sportskoalle en dêrnei giet er ûnder de sinnebank. Hy giet op de turbo, dêr leit er 20 minuten ûnder. Hy ferbrânt net gau. "It is wol waarm." Syn frou hat hûdkanker hân, mar hy is der net bang foar. "In sinnebank soe better wêze as de sinne. Ik smar my wol yn."


title: Gjin stunt fan Aris yn útwedstriid tsjin Landstede

maintext:
De basketballers fan Aris hawwe snein net stunte kinnen yn Zwolle. Landstede, de nûmer trije fan de Dutch Basketball League, wûn thús mei 88-66.
Nei it earste kwart wie it ferskil tsien punten yn it foardiel fan de ploech út Zwolle: 22-12. Foar it skoft waard it ferskil noch seis punten grutter. Aris socht de klaaikeamers op mei in efterstân fan 45-29.
Yn it tredde kwart die Aris it earst net minder as Landstede, mar yn de lêste pear minuten rûn de thúsploech dochs fierder út: 71-48. Dêrnei kaam Aris noch wol wat tichterby, mar echt spannend waard it net mear.
Rotterdam
Troch it ferlies bliuwt Aris op it sande plak stean, krekt ûnder Apollo Amsterdam. De seis bêste teams pleatse harren foar de play-offs. Tongersdei spilet Aris in útwedstriid tsjin Rotterdam, dat fiifde stiet.


title: Ale de Boer grutte man by ONS Snits tsjin Magreb'90

maintext:
ONS Snits hat sneon in oerwinning helle yn de tredde difyzje. Yn de útwedstriid tsjin Magreb'90 waard it 4-2 foar de ploech fan trainer Chris de Wagt. Ale de Boer wie de grutte man oan de kant fan ONS mei trije goals.
De start wie goed foar ONS. Al nei in pear minuten wie it raak foar de Snitsers. Curty Gonzales makke de 1-0. Krekt foar it skoft ferdûbele Ale de Boer de foarsprong.
De twadde helte begûn spektakulêr. Uyi-Olaye makke nei fiif minuten de oanslútingstreffer, mar Ale de Boer makke der twa minuten letter 3-1 fan. Nochris fiif minuten letter wie it Chibrani dy't Magreb wer werom brocht yn de wedstriid.
It lêste wurd wie foar Ale de Boer. De ferdigener fan ONS makke syn tredde, in skitterende lob fan 30 meter, en brocht dêrmei de einstân op 4-2.


title: Fytsedief út Kerkrade moat hûndert oeren wurkstraf dwaan

maintext:
In man út Kerkrade hat in wurkstraf fan hûndert oeren krigen omdat er in tal elektryske fytsen stellen hat, ûnder oare fan in fytsesaak yn Appelskea. De man seit dat er jildproblemen hie en dat er ferslaafd is. Hy hat nea ferteld wêr't de fytsen bedarre binne.
De fytsehanneler yn Appelskea krige in skeafergoeding fan 4.000 euro tawiisd, foar de fytsen en ek foar in telefoan. De man út Appelskea wie de fertochte by tafal tsjinkaam yn Heerlen. Doe't syn frou de plysje belje woe, fernielde de fertochte har telefoan.


title: Rjochtbank Ljouwert koart ûntromme troch gaslek

maintext:
De rjochtbank oan it Saailân yn Ljouwert hat tiisdeitemoarn koarte tiid ûntromme west fanwege in gaslek. Sa'n 200 minsken stiene op strjitte. It gaslek ûntstie troch graafwurk neist it gebou, wêrnei't de brânwacht de minsken nei bûten stjoerde. It plein waard ôfset mei linten en der binne mjittingen dien. Monteurs fan Liander ha it gaslek tichtmakke.
Flotte ûntromming
De feiligheidskoördinator en de BHF binne goed te sprekken oer de ûntromming fan de rjochtbank. Alle minsken wiene yn in kertier út it gebou. Neffens feilichheidskoördinator Tjalling van der Woude fan de rjochtbank komt dat, omdat de situaasje der al gau serieus útseach. "Der stie in brânwachtauto foar de doar en allegearre plysje en dan lústeret men wol better. Ek it nut en de needsaak fan in BHF-organisaasje, sa as wy dy ha, is hjoed wol wer bewiisd."
Koarte fertraging
De sittingen yn de rjochtbank ha koarte tiid fertrage west, mar alles rint yntusken wer op skema.


title: Spoarbrêge krijt Bert Swartbrêge as namme

maintext: De nije spoarbrêge oer it Van Starkenborghkanaal by it Grinslanner Zuidhorn is ferneamd nei de eardere boargemaster fan Skiermûntseach, de yn juny ferline jier ferstoarne Bert Swart. Swart wie fan 2011 oant 2017 boargemaster fan de gemeente Zuidhorn, derfoar wie hy sân jier boargemaster fan it Waadeilân. Woansdei wurdt in keunstwurk by de brêge, dat nei Swart ferwiist, ûntbleate.


title: Flaterfrij bombardemint fan Ljouwerter F-16's by IS-striid

maintext:
Nederlânske piloaten fan F-16's, wêrûnder dy fan de Ljouwerter fleanbasis, hawwe tusken 2014 en 2016 gjin missers makke by harren misjes yn Irak en Syrië. Dat stiet neffens it AD yn in brief dy't minister Ank Bijleveld fan Definsje oan de Twadde Keamer stjoerd hat.
De piloaten smieten mear as 2.000 bommen yn de striid tsjin IS en binne dêrby net ien kear oer de skreef gien. It Iepenbier Ministearje (IM) hat fjouwer gefallen ûndersocht wêrby't twivels wiene oft de piloaten wol de goede besluten naam hiene. Dêrby soe in ûnbekend oantal boargerslachtoffers fallen wêze.
Omdat it ynsetten fan wapens yn alle gefallen legitym wie, sjocht it IM gjin reden foar strafrjochtlik ûndersyk.


title: Lêste tariedingen foar foarstelling 'Lost in the Greenhouse'

maintext:
Al wiken binne akteurs oan it repetearjen yn de broeikassen by Seisbierrum. Tusken de tomate- en paprikaplanten wurdt fan freed ôf it teäterstik 'Lost in the Greenhouse' opfierd. Fryske en Poalske arbeiders belibje dêr fan alles. Neist it wurk binne der konflikten, rabberij en leafde.
Freed is de try-out, dus der moat noch drok oefene wurde yn de hjitte fan de broeikassen. De spilers drinke ekstra wetter om it folhâlde te kinnen. Besikers hoege lykwols gjin soargen te hawwen oer de hege temperatueren. Jûns, wannear't it stik opfierd wurdt, is it net waarm mear en moat sels de jas oan.
It stik fan teäterselskip Orkater wurdt oant en mei maaie opfierd en is al hast útferkocht. It makket diel út fan Leeuwarden-Fryslân 2018.


title: Sjoerd Feitsma: "Utspraken baas KH Valletta kinne net"

maintext:
De provinsje Fryslân en de gemeente Ljouwert nimme ôfstân fan de útspraken fan de foarsitter fan Kulturele Haadstêd Valletta op Malta. De kwestje giet oer de fermoarde sjoernaliste Daphne Caruana Galizia. In healjier lyn kaam se by in bomoanslach om it libben. By in monumint yn it sintrum fan de Maltese haadstêd waarden blommen dellein en kearskes pleatst. It is in betinkplak foar de sjoernaliste wurden.
De baas fan Valletta 2018 Jason Micallef sei yn in taspraak dat it betinkplak nei in healjier no wolris fuort kin. De ynternasjonale skriuwersorganisaasje PEN is dêr ferbjustere oer. Wethâlder Sjoerd Feitsma fan Ljouwert nimt ôfstân fan de útspraken. Hy fynt dat se net kinne, salang it ûndersyk nei de moard noch net ôfrûn is. Ek deputearre Sietske Poepjes fynt de útspraken fan Micallef ûnder de maat en fynt dat de moardsaak oant op de boaiem útsocht wurde moat. Malta hat dêrby help ynroppen fan justysje yn Nederlân.
De direkteur fan Ljouwert-Fryslân 2018, Tjeerd van Bekkum, fynt dat de Europeeske Uny ûndersyk ynstelle moat nei de foarsitter Micallef fan Valletta.


title: Muzykdyk: "Alsof er een trompettist in je tuin staat"

maintext:
"Alsof er iemand in je achtertuin staat met een trompet." De nije muzykdyk by Jelsum is noch net iens offisjeel iepen, mar hy soarget no al foar opskuor en argewaasje. De dyk is net foar elkenien in feestje, sa docht bliken op sosjale media.
As automobilisten op de N357 mei sechtich kilometer yn 'e oere oer in spesjale streek ride, komt der muzyk út de dyk. In leuk idee foar it ferkear, mar net foar de omwenners.
Knettergek
Maria Dijkstra bygelyks, sy wennet op 400 meter fan de dyk, en wurdt sa stadichoan gek fan it konstante lûd fan it Fryske folksliet. "Het Frysk folksliet is prachtig, maar niet op deze manier. Knettergek word je ervan, als je het dag- en nacht verplicht moet horen. Ik ben maar binnen gaan zitten met de radio aan." Sa skriuwt se op Facebook. Ek Bosma steurt him bot oan de nije lûden fan de N357 ôf: "It Frysk folksliet is geweldich, oerdei prima mar nachts giet it ek troch...fannacht alle kearen wekker as der in auto lânsrydt."
Gefaarlik
Immen dy't himsels op Facebook Grutte Pier neamt, en yn Jelsum wennet seit dat de muzykdyk sels foar gefaarlike sitewaasjes soargje soe. "Taxi's probeerden afgelopen nacht om het liedje op dubbele snelheid af te spelen," sa skriuwt er op Facebook. "Ook proberen mensen die de andere richting uit rijden het lied vice versa af te spelen!"
De nije dyk tusken Stiens en Ljouwert wurdt moandei offisjeel iepene.


title: Earnewâld makket skûtsjefoarstelling op it wetter

maintext:
Earnewâld komt dit jier mei in skûtsjefoarstelling. De foarstelling hjit Myn Skip. Taskôgers folgje fan de wetterkant ôf hûndert jier skûtsjehistoarje yn muzyk, dûns, byld, teäter en ferhaal op it Earnewâldster Wiid. De rezjy is yn hannen fan Theo Smedes. De live muzyk komt fan Ella & her man en Bigband Friesland. De ferhalen wurde ferteld troch skûtsjeskippers. Ek frijwilligers út it doarp en fan it skûtsjemuseum wurkje mei oan de produksje.
De foarstellingen wurde organisearre yn it ramt fan Ljouwert-Fryslân 2018 en begjinne yn septimber.


description: Mei in bytsje gelok hawwe jo hjoed frij hân, want it wie in skitterjende dei. It moaie waar soarge foar in simmerske sfear op it strân fan Makkum.

title: FIDEO: Simmerske taferielen yn april


title: Wurkstraf easke tsjin frachtweinsjauffeur ûngelok De Jouwer

maintext:
Tsjin in 28-jierige frachtweinsjauffeur út Roelofarendsveen is tongersdei yn Ljouwert 240 oeren wurkstraf easke foar it feroarsaakjen fan in deadlik ferkearsûngelok by De Jouwer. Fierder wol de offisier fan justysje dat de man in jier lang net ride mei, wêrfan de helte ûnder betingst.
De sjauffeur ried yn septimber 2016 achterop in rige auto's dy't foar it âlde ferkearsplein oan it wachtsjen wie. Dêrby kaam in 51-jierige ynwenner fan Zaandam om it libben. De sjauffeur koe him der neat mear fan herinnerje, mar sei direkt nei it ûngelok dat hy mei it navigaasjesysteem dwaande wie. Op 26 april docht de Ljouwerter rjochtbank útspraak.


title: Undernimmersklimaat fan start-ups kin noch better yn Fryslân

maintext:
It ûndernimmersklimaat foar start-ups in Fryslân is goed, mar kin noch wol in stik better. Dat is de konklúzje fan de enkête fan Z-Community ûnder start-up ûndernimmers yn Fryslân. "It klimaat kin hjir noch wol in 'boost' brûke. Wy bliuwe efter by stêden lykas Amsterdam of Grins", seit Pieter Dijkhuis fan Z-Community.
Ut it rûnetafelpetear dat tiisdeitemiddei, foarôfgeand oan de heale finale Young Business Awards, holden waard, kamen ûndernimmers mei ideeën om dat klimaat te ferbetterjen. Fryslân soe in digitale prizekast hawwe moatte, dêr't yn te sjen falt wêr't wy as provinsje yn útblinke. Fierder moatte Fryske start-ups better sichtber wurde, bygelyks troch in 'Founded in Fryslân' op te stellen: hokker grutte bedriuwen hawwe har woartels yn Fryslân? Fierder meie start-ups harsels ek wol mear profilearje. Wy binne goed en dat meie wy ek sjen litte oan de bûtenwrâld.


title: Foarsitter enkêtekommisje De Lawei: "Leare fan bouflaters"

maintext:
Smellingerlân moat leare fan de flaters mei de ferbouwing fan De Lawei yn Drachten, om fiasko's mei nije bouprojekten foar te kommen. Dat seit Sipke Hoekstra, de foarsitter fan de gemeentlike enkêtekommisje, dy't tongersdei en woansdei twa dagen lang ferskate belutsenen by it Lawei-fiasko kritysk ûnderfrege. De ferbouwing fan it teäter koste Smellingerlân al mei al 5,4 miljoen euro mear as de 14 miljoen dy't begrutte wie.
Hoekstra sjocht der dêrom fan op dat de âld-wethâlders Nieske Ketelaar en Marja Krans, topamtners, Lawei-direkteur Avezaat en ek âld-boargemaster Tjeerd van Bekkum likegoed ferklearren dat se neat ferkeard dien hawwe. "Dat kin net sa wêze. Ik gean der fanút dat der ferskate eleminten oan te wizen binne, dy't je oars regelje kinne om sokke problemen te foarkommen."
De gemeentlike enkêtekommisje hat twa doelen: útfine wat der krekt mis gien is en oanbefellingen dwaan om fergelykbere problemen yn de takomst foar te kommen. Smellingerlân kin soks wol brûke, want de gemeente sil nei de simmerfakânsje teset mei de bou fan in nij swimbad.
De enkêtekommisje stribbet dernei, om noch foar de simmerfakânsje har rapport mei konklúzjes en oanbefellingen iepenbier te meitsjen.


title: Muzykdyk kostet provinsje 80.000 euro; wie eins ferve-test

maintext:
De test mei de muzykdyk by Jelsum kostet de provinsje 80.000 euro. It wie de bedoeling om te testen hoe lang oft de wite ferve hâldt op provinsjale diken. Dêrnjonken wie der soarge foar in spesjale markearring, dy't it Fryske folksliet hearre liet as minsken der oerhinne ride. De minsken yn de buert hienen dêr sa'n lêst fan dat de markearring woansdeitenacht al wer fuort helle wurdt, folle earder as de bedoeling west hie.
Oan de ein fan de wike moatte de ribbels folslein fuort wêze. Oant dy tiid wurdt tocht oan maatregels om it lûd, dat fan de dyk komt, te beheinen. Te tinken falt oan it nachts ôfsluten fan de baan mei de ribbels.


title: Minder smoargens fan Flylanner strannen ophelle

maintext:
By de jierlikse skjinmakaksje is dit jier tsien kúb oan smoargens fan de strannen fan Flylân helle. Dat is neffens Steatsboskbehear flink minder as yn foargeande jierren. Benammen grutte netten en touwen wurde faker oprêden. By in kampanje fan frisdrinkenfabrikant Rivella mei Doutzen Kroes binne grutte ôffalbakken op de strannen fan it Waadeilân pleatst, om besikers mear bewust te meitsjen fan wat se fuortsmite. Dat docht neffens Sonja Vrijenhoek fan Steatsboskbehear fertuten.
Foar it oprêden fan it lytsere smoargens mei neffens har noch wol mear oandacht komme. ''De kleinere stukken plastic komen we vaak in de magen van zeehonden tegen.'' De natuerorganisaasje hâldt de skjinmakaksje al sa'n tweintich jier mei gemeente, KNRM, definsje en frijwilligers. Dy frijwilligers binne net allinnich eilanners, mar ek toeristen dy't harren fakânsje hjir op ôfstimme om meihelpe te kinnen.


title: Ferlies foar froulju fan SC Hearrenfean

maintext:
It wie in spannende wedstriid tiisdeitejûn tusken FC Twente, dy't thús spile, en SC Hearrenfean. De earste helte wiene der in pear grutte kânsen foar beide ploegen, mar dochs gie it spul mei brilstân it skoft yn.
Nei it skoft sette Cheyenne van den Goorbergh har Twentske ploech op 1-0. Net lang dêrnei skeat Fenna Kalma fan SC Hearrenfean de bal yn it doel. Joelle Smits bepaalde de einstân fan 1-2 foar FC Twente.
SC Hearrenfean stiet no op it fyfde plak yn de kampioenspûl.


title: Blydskip oer útstel sluting smookromten yn hoarekasaken

maintext:
Ald-foarsitter fan Keninklike Hoareka Fryslân Baukje de Vries is wiis mei it beslút dat hoarekasaken twa jier de tiid krije om harren smookromte te sluten. "Eerst hing het zwaard van Damocles boven ons hoofd. We waren bang dat we binnen enkele weken onze rookruimte moesten verwijderen." De Vries, eigener fan de Ierske pub Paddy O'Ryan yn Ljouwert, krijt no de tiid om wat oars te betinken foar de smookromte yn har pub.
Sûnt 2008 jildt der in smookferbod yn de hoareka en mei der allinne yn spesjale romten noch smookt wurde. It gerjochtshôf yn Den Haag bepaalde lykwols yn febrewaris dat ek dy smookromtes ticht moatte. Steatssekretaris Paul Blokhuis fan Folkssûnens hat tongersdei witte litten dat hoarekasaken dêr twa jier de tiid foar krije.
Teloarstelling
Baukje de Vries bliuwt teloarsteld oer it beslút dat spesjale smookromtes ticht moatte. "Het blijft kapitaalvernietiging", seit De Vries. "Ik heb aardig wat geld geïnvesteerd in een speciale rookruimte. Daar werd ook veel gebruik van gemaakt." De Vries sil no neitinke oer wat der op it plak fan de smookromte komme moat. "Misschien kan iemand een mooie kast voor me maken. En anders wordt het een nieuwe zithoek."


title: Heftruck tilt boatsje út it wetter yn Ljouwert

maintext:
Mei help fan in heftruck is sneintemiddei yn Ljouwert foarkaam dat in boatsje sinke soe. De boat wie op de grêft by De Weaze tsjin in oare boat botst en drige te sinken. De heftruck koe de boat krekt op tiid út it wetter tillen.
Nettsjinsteande it fersyk om mei te wurkjen oan de ôfhanneling fan de skea, naaide de skipper fan de oare boat út. De plysje hat it registraasjenûmer fan de boat en sil de eigener op koarte termyn oansprekke.


title: Lotting pûlfaze Oranje op EK kuorbal yn Fryslân bekend

maintext:
It Nederlânsk kuorbalteam nimt it yn oktober by it Europeesk Kampioenskip yn Fryslân op tsjin Ingelân, Kataloanje en Poalen. Dat is it resultaat fan de lotting foar de pûlfaze, dy't tiisdeitejûn hâlden waard yn Ljouwert. Yn totaal dogge der sechstjin teams mei oan it EK. Topfavoryt Nederlân is gasthear fan it kampioenskip. De wedstriden sille ôfwurke wurde yn Drachten, De Gordyk en Ljouwert. De finale fynt op 21 oktober plak, op It Hearrenfean.
De lotting wie yn sporthal Kealledykje. Dêr spylje tiisdeitejûn trije Ljouwerter kuorbalferienings elts in kertier tsjin team Nederlân. Oan de ein fan de jûn stiet der noch in freonskiplike wedstriid pland, fan de Nederlânske toppers tsjin in 'Ljouwerter' seleksjeteam.
It definitive spylskema fan it Europeesk Kampioenskip kuorbal yn Fryslân wurdt healwei maaie bekend makke.


title: Greidebrass winner op it Gouden Spiker Festival.

maintext:
De dielnimmers oan it Gouden Spiker Festival hiene sneon in tige heech nivo. Sa sei de ynternasjonale sjuery by de 23ste edysje fan it festival. Yn totaal 24 orkesten striden yn trije difyzjes om de Gouden Spikers.
It wichtichste doel fan dit festival is om muzikanten byinoar te bringen en genietsje te litten fan harren pasje: muzyk meitsje! Dat wie neffens de sjuery ek goed te hearren en te sjen. Fan jong oant âld kaam nei Oerterp om te spyljen en nei oare bands te harkjen.
Winners
Yn de tredde difyzje gie de Gouden Spiker foar it bêste optreden nei Greidebrass fan Spannum. De sjuery rôp fan dizze band ek Jelke Boonstra út as bêste solist. Euphonia Ternaard waard ûnder lieding fan dirigint Chis van der Veen winner yn de fjirde difyzje. Gerk Huisman wie mei syn Koperensemble De Wâldsang fan Bútenpost de winner yn de Festival Difyzje.
Hichtepunt fan de jûn wie it galaoptreden fan de Spikerpakkeband. Sy spilen in tal stikken ûnder lieding fan de Ingelske topdirigint Robert Childs.
Komplete útslagen binne te finen op www.Goudenspikerfestival.nl


title: Tachtich himpplanten yn in hûs yn Ljouwert oantroffen

maintext: Yn in wenning oan de Hollanderhof yn Ljouwert hat de plysje tongersdeitemoarn in himpkwekerij oantroffen. Der stiene tachtich himpplanten yn it hûs. De stroom waard yllegaal ôftape. De kwekerij wurdt ûntromme. Der is noch gjin fertochte oanholden.


title: Koälysje Hearrenfean hâldt stân nei ferkiezingen

maintext:
Yn de gemeente Hearrenfean giet de koälysje fan PvdA, VVD en CDA mei-inoar troch. Dat meldt ynformateur Bert Otten. De trije partijen hawwe in krappe mearderheid fan ien sit. Der is wol oer praat om in fjirde partij oan it kolleezje ta te heakjen, mar de koälysjeleden koene it der net oer iens wurde hokker partij oft dat dan wurde moast.
No noch binne der fjouwer wethâlders yn Hearrenfean, mar dat wurde der trije. Neffens de ynformateur kin dat wol, salang't der goede ôfspraken makke wurde.
De koälysjepartijen sille no mei-inoar om tafel om in akkoart op haadlinen te sluten. De ried sil yn dy tiid in saneamd riedsakkoart slute. Dat is in akkoart dêr't alle partijen, dus ek de opposysje, mei-inoar yn ôfprate hokker ûnderwerpen oft de kommende tiid belangryk binne.
By de ferkiezingen yn maart hat de PvdA twa sitten ferlern, wylst de VVD en it CDA der beide ien sit by krige hawwe. Neffens Otten blykt dêr net út dat de ynwenners fan Hearrenfean it ûniens wienen mei it koälysjebelied. Dêrom kinne de trije partijen mei-inoar fierder.


title: Fryslân mei kampanje op jacht nei nije húsdokters

maintext:
De Friese Huisartsenvereniging en de provinsje sette útein mei de kampanje '11Huisartsen', om de kommende twa jier yn totaal 22 nije húsdokters nei Fryslân te heljen. In soad húsdokters fan no sille binnen in pear jier mei pensjoen of hâlde op. It is lestich om in opfolger te finen, wêrtroch't der soargen binne oer de sprieding fan de húsdoktersoarch. Oankommende dokters fine it dreech om nei Fryslân te kommen. Se binne bang dat harren partner gjin baan fine kin of se kinne gjin gaadlike praktyk fine.
Mei de kampanje wolle de inisjatyfnimmers de kommende twa jier alve húsdokters it jier nei Fryslân lokje. De klam komt dêrby te lizzen op alle mooglikheden foar oankommende dokters en harren famyljes. Se krije alles te hearren oer de kânsen op wurk foar de partners, ferskate praktykfoarmen, advys by fêstiging yn Fryslân en help by it learen fan it Frysk.


title: Karen Bies foar skriuwprojekt Oare Wurden nei Ierlân

maintext:
Skriuwster en programmamakster Karen Bies (1968) is troch de sjuery fan it literêre útwikselingsprojekt Oare Wurden útkeazen foar in ferbliuw yn Ierlân. Oare Wurden/Other Words is in útwikselingsprojekt foar skriuwers yn lytse Europeeske talen.
Bies neamt har ambisjeuze plan 'de simmer fan Ids'. Se wol yn Ierlân in Frysk ferhaal foar jongeren (15 oant 20 jier) skriuwe, mar úteinlik moat it in roman en filmsenario foar in muzykfilm opsmite. Se wurket dêrby gear mei de Fryske band WIEBE. Se kiest bewust foar dizze doelgroep om't se fan betinken is dat der te min oan Frysktalige boeken, searjes en film foar jongeren ferskynt. Se sil kommende simmer acht wiken ferbliuwe yn it Ierske plak Belmullet. Dêrwei sil se geregeldwei publisearje oer har ûnderfiningen fia in blog op de webside fan Oare Wurden.
Rekôr
Foar dit ferbliuw yn Ierlân hiene mar leafst tsien kandidaten har oanmeld: fiif skriuwers en fiif skriuwsters. Yn it goed twajierrich bestean fan dit projekt is dat in rekôr. Der sieten foarstellen by foar poëzij, proaza, graphic novel, toaniel en reisferhalen.
Oare Wurden jout skriuwers de kâns om acht wiken yn it bûtenlân te wenjen en te wurkjen. Doel fan sa'n ferbliuw is om in literêr wurk te meitsjen, mei te dwaan oan it kulturele libben yn it gastlân en in nij (skriuwers)netwurk op te bouwen. It úteinlike literêre wurk wurdt yn it Ingelsk en de oare dielnimmende talen oerset en op de webside fan Oare Wurden publisearre.
Earder wienen André Looijenga yn de stêd Bitola (Masedoanië), Bart Kingma en Gerard de Jong yn San Sebastián (Baskelân) en Hein Jaap Hilarides yn Maribor (Slovenië).
It projekt Other Words/Oare Wurden wurdt útfierd troch Tresoar, yn opdracht fan de provinsje Fryslân. It projekt is ûnderdiel fan it LF2018-programma Lân fan taal, dat as doel hat om Fryslân as publyks- en kennissintrum foar meartaligens del te setten.


title: Sprekoererjochter krijt gjin ferfolch, mediators teloarsteld

maintext:
Bemiddelers fan de Nederlânske Mediatorsferiening regio Noard-Nederlân binne bot teloarsteld dat it suksesfolle eksperimint fan de sprekoererjochter gjin ferfolch krijt. Dat skriuwt de feriening yn in brief oan rjochtbankpresidint Maria van de Schepop.
Yn it eksperimint, dat 1,5 jier lang holden is, binne 55 saken op sprekoere behannele. By 80 prosint fan de saken waard skikt. Benammen de behannelingssnelheid en de legere kosten wiene in sukses. De mediators dogge no in twingend berop op de rjochtbank Noard-Nederlân om it eksperimint troch te setten.


title: Grutte sykaksje op Iselmar nei fynst ferlitten boat

maintext:
Fryske rêdingsboaten binne woansdeitemiddei belutsen by in grutte sykaksje op de Iselmar. Socht wurdt de eigener fan in ferlitten boat. In skip dat oan it wurk wie by it wynmûnepark foar de kust foar de Noardeastpolder fûn de ferlitten boat. Dy dreau yn de buert fan Urk, sa meldt Omroep Flevoland.
Yn de boat leine neffens in wurdfierder fan de Kustwacht persoanlike saken. De identiteit fan de fermoedlike eigener is dêrom bekend. De rêdingsboaten fan De Lemmer, Urk, Lelystêd, Hylpen, Medemblik en Andyk binne oproppen. Der is kontrolearre oft der rêdingsmiddels út de boat misse, mar dat is net it gefal.
It fartúch hat gjin technyske problemen, sa meldt de SAR yn it Iselmargebiet op twitter. By de syktocht is in kustwachtfleantúch en in SAR-helikopter ynset. Passanten binne ek oan it sykjen. De lege boat wurdt nei Urk sleept.


description: Taalkundige Rienk de Haan fan Burgum is ôfrûne woansdei hommels op 74-jierrige leeftiid ferstoarn. De Haan wurke fan 1980 oant 2004 by de Fryske Akademy. W

title: Taalkundige Rienk de Haan fan Burgum hommels ferstoarn


title: Gemeenten rinne miljoenen mis troch skaalfergrutting

maintext:
Gemeenten rinne troch de skaalfergruttingsplannen fan it Ryk hûnderten miljoenen euro's mis. Lanlik giet it oant 2025 om hast 800 miljoen euro. Fryske gemeenten rinne sa'n 45 miljoen euro mis, seit boargemaster Tjeerd van der Zwan fan Hearrenfean, ek foarsitter fan de Feriening Fryske Gemeenten. It hat te krijen mei de plannen fan de eardere minister Plasterk, dy't woe dat gemeenten minimaal 100.000 ynwenners hawwe moasten.
Dy plannen binne werom draaid, mar de saneamde opskalingskoarting dy't by de plannen hearde, gie wol troch. Dêrtroch rinne gemeenten elk jier tsientallen miljoenen euro's mis en dy rekken rint neffens Van der Zwan elk jier op. Hy neamt de koarting ''een grote onrechtvaardigheid en volstrekt willekeurig. Het Rijk pakt dat af uit het Gemeentefonds. Daarmee betalen wij zaken als zorg, ondersteuning en werkgelegenheid.''
De Feriening Fryske Gemeenten en de lanlike feriening VNG binne fûl op de koarting tsjin en binne mei it kabinet yn oerlis om dy op te heffen.


title: Deadlike oanriding op spoar by Hurdegaryp

maintext:
Troch in deadlike oanriding mei in persoan by it stasjon yn Hurdegaryp leit it treinferkear tusken Ljouwert en Bûtenpost stil. Helptsjinsten binne manmachtich útrukt nei it stasjon. Minsken wurdt frege om de helpferlieners de romte te jaan.
Tusken Ljouwert en Grins is der op it stuit yn beide rjochtingen gjin treinferkear mooglik. Ferfierder Arriva set foarearst bussen yn om reizgers te ferfieren. Reizgers dy't al yn de trein sieten, binne nei it hotel brocht en sille fan dêr út fierder brocht wurde.


title: Earbetoan oan Piter Yedema yn IepenUP Live

maintext:
In earbetoan oan de sneon ferstoarne dichter Piter Yedema woansdei yn IepenUP Live. Yedema stoar sneon op 77-jierrige leeftiid neidat er earder mei hertklachten opnaam wie. Yedema wie dichter en kritikus en soe kommende woansdei optrede yn Neushoorn by IepenUP. No sille oare Fryske dichters wurk fan Yedema lêze as in passend earbetoan.
It tema fan woansdei is wetterferhalen mei in foarútsjoch op it wetterfestival yn Ljouwert.


title: Tal meldingen fan diskriminaasje ferdûbelet yn twa jier tiid

maintext: It tal meldingen fan diskriminaasje op grûn fan hendikep of groanyske sykte is yn it noarden yn 2017 opnij tanaam. De diskriminaasjemeldpunten yn Fryslân, Grinslân en Drinte krigen ferline jier 60 fan sokke meldingen, yn 2016 wiene dat der 44 en yn 2015 35. Dat docht bliken út de Diskriminaasjemonitor Noord-Nederland. Diskriminaasje op de arbeidsmerk fynt it meast plak yn it noarden.


title: Nij boek oer Twadde Wrâldoarloch mei Fryske tint

maintext:
73 Jier nei dato bliuwe der noch altyd ferhalen kommen oer de Twadde Wrâldoarloch. No tongersdei bygelyks. Dan wurdt it boek "Verdwenen in Duitsland' yn Seisbierrum presintearre. It boek giet oer slachtoffers yn in lyts konsintraasjekamp yn it Ostfriese Engerhafe. It kamp wie in bykamp fan Neuengamme en hat mar trije moanne bestien en der ha 2000 minsken sitten. 188 minsken binne omkaam yn it kamp, benammen troch diarree. Twa Friezen sieten yn dat kamp, al hat de famylje dat hiel lang net witten.
Drukker Pieter van der Weij út Ljouwert kaam om yn it kamp en Rients Westra fan Seisbierrum ek. Jantsje Post is efternicht fan Rients. Sy kaam by tafal in pear jier lyn derefter dat har âldomke yn it kamp siet en der ek omkaam is. Jantsje is oersetter en hie in opdracht fan in groep minsken út Engerhafe om in webside oer it kamp oer te setten, út it Dútsk. By neifraach die bliken dat har omke Rients yn it kamp omkaam wie en dat syn namme alle jierren by de betinking neamd wurdt. In jonge Dútske skriuwster hie de ferhalen fan har beppe, dy't yn de oarloch yn it doarp wenne, heard en gie op syk nei de ferhalen fan de 188 omkommen minsken en harren neibesteanden. Yn 2014 kaam har boek (Verschwunden in Deutschland) út, mei ek it ferhaal fan de twa Friezen. No hat Jantsje Post it boek oersetten yn it Nederlânsk. Tongersdei 26 april wurdt it oersette boek presintearre yn Seisbierrum. Om 13.30 yn it doarpshûs fan Seisbierrum. Elkenien is dêrby wolkom.


title: Man rekket bewusteleas nei mishanneling yn sintrum Ljouwert

maintext:
In 24-jierrige Ljouwerter is moandeitemoarn ier en betiid mishannele yn de Alde Doelesteech yn Ljouwert. De man rekke troch de klappen út de tiid en hie ferwûningen oan syn gesicht. It slachtoffer is mei de ambulânse nei it sikehûs brocht. Der wiene neffens de Ljouwerter twa of trije dieders.
De plysje is dwaande mei in ûndersyk en siket tsjûgen.


title: Sven Kramer wurdt heit

maintext:
Reedrider Sven Kramer wurdt heit. De Olympysk kampioen makke dat sneintemoarn sels bekend op twitter.
Mei in plaatsje fan it boek fan Kluun 'Help, ik heb mijn vrouw zwanger gemaakt!' waard de komst fan de nije Kramer-telch oankundige. Earder dit jier wiene der al geruchten oer in mooglike swangerskip fan de freondinne fan Sven Kramer: Naomi van As. Dit kaam om't Kramer nei de 5000 meter op de Olympyske Spelen op syn búk wiisde, en dêrnei op syn freondinne. Letter sei er dat dit in grapke wie, en dat it stel noch net in berntsje ferwachte. In pear moanne letter is it wol safier.


title: Betinking by monumint delstoarte Lancaster yn Alde Feanen

maintext:
Neibesteanden fan de bemanning fan de Lancaster, dy't yn 1942 delstoarte yn De Alde Feanen, hawwe sneintemiddei in monumint ûntbleate. Der wienen mei-inoar sa'n fjirtich neibesteanden fan de sân bemanningsleden oanwêzich út Ingelân, Kanada, Nij Seelân en Australië.
Swellemuorre
It monumint dat snein op Fryske Befrijdingsdei yn gebrûk nommen waard is in swellemuorre, in ûntwerp fan arsjitekt Nynke Rixt Jukema. Fan elk fan de bemanningsleden wie der snein in neibesteande dy't in persoanlik ferhaal fertelde. Dy persoanlike ferhalen binne ek yn izeren buiskes dien, makke fan materiaal fan de Lancaster. De boadskippen waarden as ûnderdiel fan de seremoanje yn sân gatten fan de swellemuorre pleatst.
"It minste wat je dwaan kinne"
Kommissaris fan de kening Arno Brok wie der snein by yn De Alde Feanen. "It meitsjen fan in monumint is it minste wat je dwaan kinne foar dizze minsken", sei er. De fjirtich neibesteanden wienen emosjoneel, mar mei it monumint wienen se sichtber bliid. "In prachtich plak en ek in prachtige symbolyk, seit Peter Joslin út Ingelân, de pakesizzer fan de piloat fan de Lancaster. Dy piloat wurdt wol as in held sjoen, omdat er de measte bemanningsleden de kâns joech om har mei in parachute te rêden, wylst er sels omkaam. "Hy soe sein hawwe dat er syn plicht die, mar soe seker net in held neamd wurde wolle, ek al sjogge wy it no wol sa", seit Joslin der oer. Joslin is no sels ek piloat. Hy wie al ferskate kearen earder yn Earnewâld en is seker fan doel om faker werom te kommen.
Eksposysje
Deputearre Michiel Schrier iepene nei it ûntbleatsjen fan it monumint noch de eksposysje 'Geraakt' yn it besikerssintrum fan De Alde Feanen. Dy eksposysje giet oer it ferhaal fan de Lancaster, dy't yn de nacht fan freed 4 op sneon 5 septimber 1942 delkaam, nei't er rekke waard troch Dútsk geskut. Blikfanger op de lytse, mar tige byldzjende eksposysje is in ynstallaazje dy't makke is fan brokstikken fan de Lancaster dy't it ôfrûne jier op de Ald Dwinger nei boppe helle binne. Ek is der op de eksposysje romte foar de persoanlike ferhalen fan de sân bemanningsleden. Ek de eksposysje waard tige wurdearre troch de bûtenlânske gasten en ek troch de meiwurkers fan definsje dy't belutsen wiene by it bergen fan de bommewerper.


title: Afgaansk gesin "yn folsleine steat fan wanhoop"

maintext:
It giet net goed mei it Afgaanske gesin dat freedtemoarn út it azc fan Burgum helle is om útset te wurden nei Afganistan.
Wanhoop
Esther van Dijken, dy't har sterk makket foar bern dy't mei útsetting bedrige wurde, hat sneintemoarn by it gesin yn it detinsjesintrum yn Zeist by harren op besite west. Neffens har is it gesin mei trije bern yn folsleine steat fan wanhoop.
Afganistan ûnfeilich
Freedtemoarn waarden se fan harren bêd lichte en ferfierd nei Zeist. Lokale politisy fan de gemeenten Tytsjerksteradiel en Ljouwert hawwe dêr freedtejûn in stil protest tsjin hâlden, mar dat hat net holpen. Neffens Esther van Dijken bliuwe se fjochtsjen foar it gesin en is it wol fan grut belang dat riedsleden harren útsprekken bliuwe tsjin it útsetten fan bern nei ûnfeilige lannen as Afganistan.
Yn dit gefal giet it om in gesin dat al yn Afganistan bekeard is ta it kristendom en dêrtroch neffens har grut gefaar rint as se weromstjoerd wurde.


title: Sander Arends útskeakele yn kwartfinale troch topfavoryt

maintext:
De Ljouwerter tennisser Sander Arends is mei syn dûbelmaat Adil Shamasdin yn it Marrokaanske Marrekech útskeakele yn de kwartfinale. It duo Nikola Mektić en Alexander Peya, dat as earste pleatst is, wie te sterk.
De earste set gie noch mei 6-3 nei Arends en syn maat, mar Mektić en Peya wûnen de twadde set mei deselde sifers. Yn de supertiebreak waard it 10-5 foar it as earste pleatste duo.
It wie it earste toernoai dat Arends mei syn Kandeeske partner Shamasdin spile. De Ljouwerter klimt nei dit toernoai nei it 70e plak op de wrâldranglist foar dûbelspilers.


title: Polityk komt mei grut plan om CO2-útstjit te minderjen

maintext:
Se neame it in trendbreuk: it grutte plan foar natuerherstel, dat moandeitejûn presintearre waard troch de seis opposysjepartijen yn Provinsjale Steaten.
Yn it plan, dat earst yn It Polytburo en letter op in gearkomste yn Tytsjerk út de doeken dien waard, wurdt de CO2-útstjit yn it feangreide-gebiet werombrocht. Om dat foarinoar te krijen moat it grûnwetterpeil mei inkelde tsientallen sintimeters omheech brocht wurde. Dat smyt beswieren út de boere-hoeke op, want grutte masines kinne dan net mear op it wiete lân komme. Boppedat soene in protte boeren har bedriuw ferpleatse moatte. Neffens de partijen is dit allegearre needsaaklik om de biodiversiteit werom te krijen.
De kâns dat it hiele plan it polityk hellet liket lyts: de kolleezjepartijen binne kritysk. It plan om de Fryske natuer wer yn lykwicht te krijen is opsteld troch PvdA, D66, 50Plus, Grien Links, de ChristenUnie en de Partij voor de Dieren yn Fryslân. Ein maaie sille Provinsjale Steaten oer it plan debatteare.


title: Trije punten foar Snits Wyt Swart, VV Hearrenfean ferliest

maintext:
Snits Wyt Swart hat sneintemiddei in 2-1 oerwinning behelle tsjin RKHVV út Huissen. Gerben Visser makke yn de 35ste minút de iepeningstreffer foar de Snitsers. De 1-0 bleau lange tiid op it skoareboerd stean, oant Visser yn de 89ste minút opnij skoarde. Yn blessueretiid makken de gasten fan RKHVV de earetreffer út in strafskop.
Foar VV Hearrenfean foel de balâns krekt de oare kant út. De Feansters gienen mei 3-2 ûnderút tsjin SDO yn Bussum. By rêst stie it 2-1 foar de thúsploech. Beide teams skoarden noch ien kear yn de twadde helte, mar foar VV Hearrenfean wie dat net genôch.


title: Mistfontein yn Ljouwert bekladde

maintext: De mistfontein by it Ljouwerter stasjon is bekladde. Op ien fan de twa wite hollen fan it keunstwurk fan keunstner Jaume Plensa binne yn it swart in snor en teksten spuite. By de fontein leit ek in fyts. It is net bekend as dy wat mei it bekladzjen te krijen hat. De fontein is ien fan de blikfangers fan Kulturele Haadstêd 2018. Ferspraat oer de Fryske stêden komme alve fonteinen.


title: LIVE: IepenUP oer festivals

maintext:
Gesellichheid, bierkes en livemuzyk: dêr wurde de measte festivalgongers bliid fan. Mar: wat biedt in festival neist ûntspanning foar de besikers? Dat is it tema fan IepenUP dizze wike. Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Wearde fan festival
Ek frijwilligers, omwenner en organisatoaren fan ferskate festivals komme del om mei te praten. Sa skowe minsken oan fan Psy-Fi, Into The Grave, CityRock, Welcome to The Village en Promised Land. Dêrneist is der in festivalkwis, muzyk fan Joya Mooi en in kollum fan Cilla Geurtsen, kultuersjoernalist by de Ljouwerter Krante.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Studinten meitsje paradys foar bijen lâns N32 by Wurdum

maintext:
De rykswei N32 by Wurdum wurdt in 'Honey Highway', in paradys foar bijen. Yn de berm wurdt in oerflakte fan 10.000 fjouwerkante meter grûn klearmakke foar streekeigen wylde blommesoarten, dy't bijen oanlûke. Studinten fan it Nordwin Kolleezje en Van Hall Larenstein sille de blommen nije wike woansdei siedzje. Rykswettersteat wurket mei oan dit inisjatyf fan biodynamysk ymker Deborah Post.
"Rijkswaterstaat stelt de grond beschikbaar en maakt dit in orde hiermee vergroten we de biodiversiteit en zorgen we zo voor een duurzamere samenleving", sa seit Jan Jozeph Dalstra fan Rykswettersteat. "Met Honey Highway levert de berm nectar en stuifmeel van streekeigen bloemen en dat is voedsel voor de inheemse wilde bijen, Nederlandse honingbijen, maar ook hommels, vlinders en andere insecten", leit Deborah Post út.
De Alvediketocht en de ynwenners fan Wurdum binne ek belutsen by de Honey Highway. By de carpoolstrook wurdt ek noch in bijehotel pleatst. De studinten sille hieltyd weromkomme nei it plak, om ûndersyk te dwaan nei de bijen.